Ezrelegenn - Wikipedia\nEmañ an ezrelegennoù da vezañ enebet ouzh ar relegennoù diabarzh.\n1 Ezrelegennoù naturel\n2 Ezrelegennoù savet gant Mab-den\n2.1 Imbourc'hioù a-vremañ\nEzrelegennoù naturel[kemmañ | kemmañ ar vammenn]\nUn ezrelegenn (pe amskeledenn, pe eksoskeledenn) zo ur perzh anatomek diavaez hag a harp hag a warez korf ul loen. Graet e vez krogen hag a-wezhioù relegenn diavaez anezhañ. Razh an arthropoded (evel an amprevaned, ar c'hresteneged hag ar c'hevnid) ha kalz divellkeineged, evel ar blotviled krogennek o deus un ezrelegenn.\nNe servij ket ezrelegenn an amprevaned evel un hobregon evit en em zifenn hepken met ivez evel ur gorread a dalvez da stagañ ar c'higennoù, evel ur skoilh a-enep an disec'hadur hag evel ur benveg santidik ouzh an endro.\nSetu amañ da-heul roll ar seurtoù ezrelegennoù a c'haller da gavout gant un nebeud skouerioù.\nAskorn ha migorn\nPenn ur verienenn\nArthropoded : graet e vez skleritoù eus ar pladennoù.\nGraet gant Kalkiom\nLod eus ar Polychaetae\nGwelet ivez ar pennad muz\nEzrelegennoù savet gant Mab-den[kemmañ | kemmañ ar vammenn]\nAn ezrelegenn ardaouel zo un ostilh savet dreist-holl evit bezañ implijet gant an dud en emgannoù, evit sevel tiez peotramant evit bevañ e endroioù dañjerus.\nDiwanet e oa keal an ezrelegennoù en unan eus levrioù ar sindikad Stratemeyerm, Tom Swift, Jr. and His Jetmarine sinet gant Victor Appleton II ha brudet e oa bet gant ur romant eus ar skrivagner skiant-faltazi Robert A. Heinlein anvet Starship Troopers. Dibaoe eo bet implijet ingal e romantoù, bannoù-treset ha tresadennoù-bev, e Bro-Japan peurgetket.\nHiziv an deiz ez eo bet tost adtapet ar skiant-faltazi gant ar skiant a-drugarez da araokadennoù an deknologiezh. Emeur o ren enklaskoù skiantel da sevel ezskeledennoù bevmekanek evit o implijout er greanterezh pe evit ar vezegiezh pe an arme. Koulskoude e chom kudennoù da zifuilhañ evit pezh a sell ouzh ar reoliñ, ar c'halloudegezh hag an elfennoù lusker (kigennoù an ezrelegenn). Daoust ma'z eus bet savet kentpatromoù ezkeledennoù hag a labour c'hoazh e tioueront, da skouer, an tizh ha kenurzh ar fiñvoù zo rekis evit bezañ gouest da gevezañ gant soudarded n'o deus ket seurt harnez.\nImbourc'hioù a-vremañ[kemmañ | kemmañ ar vammenn]\nAjañs ar Raktresoù Imbourc’h evit an Difenn er Stadoù-Unanet (United States Defense Advanced Research Projects Agency) hag aozadurioù all o deus klasket sevel ezrelegennoù abaoe meur a zeg vloaz. Nebeut a araokadennoù zo bet neoazh hag en em c'houlenn a reer c'hoazh petore talvoudegezh en deus seurt ardivink (n’eus hini ebet anezhe a vije aet pelloc’h evit stad ar c’hentpatrom betek-henn).\nLabourat a ra ar pep brasañ eus ar c’hentpatromoù gant ur reizhiad hag a gerzh dre zour hag a zo reolet gant un urzhiataer. Gallout a reont bezañ lakaet da gerzhet gant batirioù, ur c’heflusker dre loskadur diabarzh pe gant piloù dre helosk.\nUnan eus an implijoù pennañ a vefe reiñ an tu d’ar soudarded da zougen pouezioù bras (80-300 Kg) en ur redek pe en ur sevel gant diri. Gallout a rafe ivez bezañ implijet evit prederiañ ar re glañv, an dud mac’hagnet peurgetket. Abalamour d’an niver brasoc’h-brasañ a dud kozh a rankont intent oute ha d’an diouer a dud a vicher, meur a bare ijinourien japanat o deus krouet ezrelegennoù savet evit skoazell ar c’hlañvdiourezed da zibradañ ha da zougen ar glañvourien. Gallout a rafer ober gant an ezrelegennoù ivez evit ober war-dro an dud o deus bet ur barrad empenn. A-drugarez dezhe e vefe ezhomm nebeutoc'h a dud war-dro ar glañvourien ar muiañ mac'hagnet pa vez ezhomm meur a arbennigour bremañ. Ingaloc'h e vefe embregerezh an holl glañvourien ha dre se e vefe aesoc'h dielfennañ anezhañ war-lerc'h ha reizhañ anezhañ diouzh pep c'hlañvour goude se. un nebeud raktresoù zo hiziv an deiz evit krouiñ ezrelegennoù savet a-ratopzh evit ar c'hreizennoù addeskerezh evel an ezrelegenn LOPES pe LOKOMAT.\n(en) Filmoù, skeudennoù ha pennadoù diwar-benn un ezrelegenn evit an dud\n↑ Geriadur Martial Ménard, p. 548-a\n↑ (en) Victor Appleton II (1954), Tom Swift, Jr. and His Jetmarine, Grosset & Dunlap, 1954 (ISBN 978-0-448-09102-0)\n↑ (en) Robert A. Heinlein (1959), Starship Troopers, Ace, 1987 (ISBN 978-0-441-78358-8) ; (fr) Etoiles, garde à vous !, J'ai Lu, 2019 (ISBN 978-2-290-21419-0)\nAdtapet diwar « https://br.wikipedia.org/w/index.php?title=Ezrelegenn&oldid=1935536 »\nKorfadurezh al loened\nKemmoù diwezhañ degaset d'ar bajenn-mañ d'an 6 Gen 2022, da 17:16.


Vacances Famille / enfants 5-11 ans Bretagne : week-end, séjour, loirsirs\nSport, dizoloadennoù ha diduamantoù a yay d’ober ul lodenn eus ho vakañsoù. Ober a reot traoù na viot ket evit ankouaat. A-dra-sur e chomo engravet ar soñj anezho en ho memor evel e-barzh ar maen !\nKemerit perzh er c’honkourioù kestell traezh\nUn dachenn c’hoari hep he far evit lezel hoc’h ijin da vont en-dro eo an traezhennoù : ur sailh, ur bal ha dao dezhi da sevel ur bed marzhus deoc’h-c’hwi hoc’h-unan ! Deoc’h da c’hoari eta evit kizellañ dre ar munud kastell ho hunvreoù oc’h implijout kement tra a c’haller kavout war an traezhennoù evit kinklañ anezhañ diouzh ho mod ; ar c’hoad peñse a ya d’ober ur pont-gwint, ar bezhin zo kement ha koadeier hag ar c’hregin a vez lakaet da deñzorioù prizius-kenañ.\nBreizh Sable Tour : www.sensation-bretagne.com/actus-breizh-sable-tour.php\nDeuit da studiañ er skol-vageal !\nC’hoant o deus ho pugale da wiskañ ur jiletenn-saveteiñ ha da wentañ war ar mor ? It d’ar skol-vageal da gemer ur gentel « optimist », anezhañ ur seurt bigi digor d’ar re yaouankañ, evit tañva ar blijadur o vageal e surentez. En unan eus ar 36 Points Passion Plage a zo staliet war an aod e kavot peadra da seveniñ c’hoant ho pugale da vont war vor, ha da zegas plijadur e-leizh dezho.\nBageal e Breizh : www.nautismebretagne.fr\nPoints Passion Plage : www.pointplage.fr\nC’hoariit ho priñsez pe ho marc’heg\nGant ar gouelioù troet war ar Grennamzer e vezit lakaet da vont war gil en amzer : tournamantoù marc’heien, arvestoù janglerien, diskouezerien arzhed, marc’hadoù artizanerezh… Gwiskit dilhad eus ar Grennamzer ha harnezioù, deoc’h da vont e-barzh ar jeu da vat ha d’ober ur veaj digredus en amzer dremenet da-geñver unan eus gouelioù ar Grennamzer a vez kavet stank a-walc’h e Breizh e-kerzh an hañv.\nGouel ar ramparzhioù e Dinan\nGouelioù istorel e Gwened\nGouelioù ar Grennamzer e Henbont\nTremenit un devezh dirollet en un dachenn dudi\nKreizennoù-kouronkañ enno ruzioù-revr divent, manejoù strafuilhus, c’hoarioù dour… bezit prest evit un devezh dirollet ma vo c’hoarzhet ganeoc’h, sur. Amañ emaoc’h o vont da gaout plijadur e-leizh gant an diduamantoù ha da vezañ sebezet ken-ha-ken.\nEvit gouzout hiroc’h : roll an tachennoù dudi\nDeuit da welet tachenn Obeliks\nSoñjit e 3000 peulvan renket keñver-ha-keñver en un dek aridennad bennak, a-hed 4 c’hilometr war un dachenn 40 hektar : aet oc’h e-barzh brasañ lec'hiad meurvaenek ar bed ! Savet e oa bet ar mell pezhioù maen-se 6000 bloaz zo ha diaes eo deomp c’hoazh displegañ ar perag eus ar regennadoù-se. Un dra zo sur avat : eno emañ tachenn c’hoari muiañ karet Obeliks !\nEvit gouzout hiroc’h : Ti ar meurvein e Karnag\nDanvez arkeologourien a vo ac’hanoc’h\nDont a ra ar vugale da vezañ kar da Indiana Jones pa vezont e Breizh. War ar chanterioù furchal en em laka an danvez klaskerien, pep a damouez ha barroù livañ ganto, da doullañ ha da skrabat abalamour da ziskoachañ tammoù priaj, eskern loened, pe marteze ur c’hastell-kreñv ankouaet zoken pe ur c’hamp eus ar Ragistor.\nKastell la Hunaudaye\nIt e bourzh ur vag war-zu an inizi\nDonemat deoc’h e bourzh ar vag ! Evit gwelet lec’hioù disheñvel a-grenn diouzh hoc’h endro pemdez, pignit e-barzh unan eus an herrvigi niverus a vez o vont hag o tont a-hed aodoù Breizh da gas ac’hanoc’h betek inizi o anvioù strobinellus : ar Gerveur, Enez-Eusa, Enez-Vriad… Seblantout a ray d’ho pugale, a-us ar mor hag o blev e-barzh an avel, e vint o vont d’ober tro ar bed !\nEvit gouzout hiroc’h : merdeadennoù war stêrioù ha war vor


Istor Breiz, 1893/Rann 22 - Wikimammenn\nIstor Breiz, 1893/Rann 22\nJ.-A. Lefournier, 1893 (p. 389-407)\n◄ Ar ger a Gemper kemeret evit ar Roue Herri pevare gant ar marechal Aumont ; gounid e Krozon var ar Spagnoled (c’huezekvet kanvet). Ar peoc’h digasset gant ar Roue ; goaleuriou varlerc’h ar brezel (c’huezekvet kanvet). Ar Saozon e Kameled e bro Krozon ; ar markis Pontkallek (seitekvet ha trivec’hvet kanvet). ►\nEIL NOSVEZ VARNUGENT\nEm c’hozni me garfe guelet\nBaniel ar Feiz, ar Vretoned\nSavet var an touriou huel\nHa var meneziou Breiz-Izel.\nAn dud euz a Benmarc’h oa neuze ker galloudek ma oant gouest da zevel etrezo beteg daou vil ha pemp kant soudard, na reent man ebet evit guelout ar barreziou all goastet gant Fontanellan ; na sonjen nemet en em zivoal ho unan.\nSevel a rezont eun tour e Treoultry hag eun all e Kerity.\nFontanellan a ree van da veza mignon dezo.\nEun devez ma oa deuet da eva ganto ha da c’hoari killou, sellout a ree a bep tu evit gouzout dre belec’h oa an essa kemerout ar ger. Dont a reaz e spered unan bennag euz ar re ger ar sonj d’hen laza an deiz-ze, Ar spount dirazan a reaz dezo choum heb hen ober.\nEur miz goude, Fontanellan a zeuaz da velout he amezeien Penmarc’h ; ar veich-ze ne oa ket evit c’hoari killou. Re Benmarc’h a dec’haz dirazan en ho c’hasteliou. Fontanellan a lavare dezo ne oa deuet dy, nemet evit mont d’an aod ; hag epad ma oa an dud euz ar ger oc’h he zelaou, al laer a zeuaz ebarz ar c’hastel euz an tu dilæzet.\nPenmarc’h a reaz neuze eur c’holl euz ar brassa ; rag an dud ac’hano n’o doa ket fallet ober evel tud Gwazien ha tud Kap-Sizun, o doa kasset ho zraou kaer da Vrest.\nNeubeut goude, Fontanellan a zeuaz da Bonte-Kroaz. O velout na helle ket trec’hout an dud oa en em dennet e iliz Roskudon, ober a reaz devi balan dindano evit ho leski e beo, ma na zeujent ket er meaz.\nAn aotrou Villerouault gant he introun, hag an aotrou Kosker, person Pouldreuzik, mouget dija gant ar moget, a zeuaz er meaz euz an tour-ze gant ar re oa ebarz. Fontanellan a reaz o c’hrouga.\nAr re oa dalc’het gantan e Douarnenez evel prizounerien a vije lakeet gantan da azeza var houarn-ru, ha goude-ze var ar skorn ; ha pa varvent, ho c’horfou a vije taolet er mor evit beza debret gant ar pesket.\nOber a ree pep tra evit kaout arc’hant digant kerent an dud keiz-ze.\nFontanellan a zeuaz ive e bro Leon. Kaout a reaz o klask bokejou han er parkeier, Mari Koadelan euz a vaner Lezarnou, oajet a bevarzek vloaz, er bloavez 1597.\nMezarnou er barrez Plouneventer oa d’an aotrou Herve Parcevaux, demezet evit an eil gueich d’an demezel Renea Koetlogon intanvez an aotrou Koadelan. Bez en doa an dichans da zigemer en eul lein vraz du Liskoet ha lod euz he gompagnunez e mare ar brezeliou-man er bloavez 1594. Na vankaz, eme an aotrou chaloni Moreau, netra d’ar banket, ar boed oa dilicat ha servijet e vessel arc’hant ; er maner-ze oa neuze ar c’haera arrebeuri.\nGoude lein an aotrou du Liskoet, protestant, a drugarekaaz meur a veach an aotrou Parcevaux, a brometaz dezan he sikour en ezom hag a reaz flourik dezan.\nDigouez a reaz d’an aotrou Mezarnou evel ma zigouezaz gueich all d’ar roue Ezechiaz en doa diskuezet he draou kaër da gannadou ar roue Babylon : ar re-man ho lamaz digantan neubeut goude. Du Liskoet a zeuaz en dro er maner, neket evel mignon na kar, mæz evit ravina an ty penvidik a Vezarnou, o laërez ha kass gantan an oll arc’hanturi ha traou all precius nemet an arrebeuri re bouner evel an armel a oa ar vesseliou arc’hant-ze varnezan ; prenet abaoue gant an aotrou Mesmeur ha digasset gantan er maner Lescoat, e leac’h ma heller e guelet c’hoaz. An aotrou Mezarnou a c’houlennaz digant mab an aotrou du Liskoet 70.000 scoët evit an domaich gret dezan gant he dad. Rag pa oe anavezet ar guir roue, a zeuaz eun amzer a beoc’h hag a justis ; hag an dud fall a renkaz pea an domaich gret d’ar re all.\nFontanellan a laëraz ar plac’h iaouank, ha goude beza kemeret arc’hant ar c’hastel, hag ar pez a blije dezan, a zeuaz en dro da Zouarnenez.\nGoude he oll dorfejou n’en doe ket aoun da vont da Naonet evit guelout an dug Merkœur. Evit guir an dug na gredaz ket e lakaat er prizoun. Fontanellan a zouge eur vantel euz ar re gaera. Merkœur a c’houlennaz digantan buhez ped den o doa paet ar vantel-ze ? Fontanellan na reaz nemet c’hoarzin.\nDaou vil den euz a Gemper, Brest ha kerriou all, na heljont ket he gas kuit euz a Zouarnenez ; an dra-ze a reaz kement a foge da Fontanellan ma zonjaz e oa gouest da gemerout ar ger a Gemper. He dud a c’hoantee dreist peb tra goasta ar ger, laza ar goazet ha kemer ar groagez hag ar merc’het da briejou.\nDiveich a glaskaz kaout Kemper, ha diveich a gollaz he boan.\nFontanellan a grede e oa an tu gantan evit dont a ben euz he daol en or kemerout Kemper. Eun devez e oa e kastel ar Guilguifin, ty an itron Kerharo, gant eun nemorant euz he vignonet hag ar gaoz oa varben Kemper : œz vije dezan emehe antreal e ker dre drubarderez. An itron a responte dezan ne dije ket allet kaout Kemper. Itron a lavaraz dezi Fontanellan, ar ger a Gemper a zo dime evel ma zeo deoc’h ar saë a zougit. An itron-ze a gassaz e kuz ar c’homzou-ze da Kemperiz, evit o lakaat var evez. Doue a oar pe seurt krimou vije bet gret er ger-ze gant ar rum laëroun-ze, penefe a zigassas an aotrou Doue e Kemper an aotrou Kerollain evit difen Kemperiz ha divoal ho c’her. Pa oa kemeret kastel Krozon, an emgann oa ar goassa eno euz ar brezel e Breiz. Jan Jegado aotrou Kerollain a lammaz var ar voger hag eun taol lans a ziframmaz dezan he chod beteg he skouarn ; ker kalounek a oa ma zavaz deoc’htu adarre var ar vogeriou ken e oe kemeret kastel Krozon.\nAr veich kenta, noz tenval oa ; dont a ree dre ar stang vihan. Re Gemper a oa kuzet a dreon ar c’hleuniou, ha pa dostaaz Fontanellan, e tenjont varnezan, ar pez a reaz d’he zoudardet kemer an tec’h.\nAn eil gueich e teuaz dre Bratanraz e kreiz an deiz ; ha penefe oa n’em gavet e Kemper an aotrou Kerollain, en deiz-ze, ar ger vije bet kollet. Kerollain, den a vrezel ha leun a galoun, a zestumaz en dro dezan an dud iaouank ha ganto hag ouspen daou c’hant soudard a gassaz kuit Fontanellan.\nGouarner Brest a glaskaz en aner kass Fontanellan e meaz euz a Zouarnenez.\nFontanellan a joumaz en he gastel, euz a belec’h a zeue da redek var barreziou Kerne.\nPa oa anavezet Herri pevare evit ar guir roue, Fontanellan a renkaz erfin pea he dorfejou dre eur goal varo e Paris. Staget oe oud eur rod ha torret dezan he izili.\nHerri pevare, deuet perc’hen euz ar Frans, a c’hounezaz buhan kalonou he zujidi ; n’euz ket bet james eur roue ken karet gant he bobl. Dont a reaz goude ar peoc’h da Roazon ha da Naonet evit lakaat ar Vretoned da c’houzout pegen mad oa, ha diskuez dezo n’ho dije ket dleet ober ar brezel dezan. E Naonet Herri IV a jomaz da zellet euz kastel an duget hag he c’havaz kaër meurbet : an duget a Vreiz ne oant ket tud dister, emeve. Na c’hoantee nemet mad an oll euz he rouantelez, hag a lavare aliez : C’hoant am euz a hellfe pep merour, pep den divar ar meaz dibri kik peb zul, ha kaout magadurez vad epad ar sizun.\nAn dud boazetoc’h d’ar brezel eget d’ar peoc’h, na oant ket evit choum unanet, hag en em goal gassent etrezo.\nAr roue Herri a c’halve dirazan an dud direiz-ze : Penaoz, eme-he, na diessoc’h e vo deoc’hui ankounec’haat ar gaou gret deoc’h evit na deo din ? Divoallit na glefen trouz ganeoc’h adarre !\nGoude ar brezel a zeuaz an dienez.\nAr guiniz oe guerzet beteg daou skoet ha daou ugent ar boezel, ar segal tregont skoet. An dud paour n’o doa da zibri nemet louzeier fero.\nAr bleizi, boazet da zibri korfou an dud varo er brezel, a zeue beteg ar c’herriou e kreiz an deiz da zibri an dud veo. Dont a rent pemp pe c’huerc’h assamblez. Ar mammou a zarre mad ho dorriou gant aoun na vije debret ho bugale ; rag ar bleizi a zeue en tyez memez pa vije digoret an nor. Al loenet gouez-ze en em zivoalle ker mad euz an tennou, hag a laze an dud ker buhan dre ho gouzoug, ma sonje ar bobl e oant tud chenchet e bleizi, kement a speret o doa. Eur vaouez euz a Gerfeunteun o vont e meaz euz a Gemper goude ar marc’hat, ha kals a dud en dro dezi, oe lazet gant eur bleiz, heb na hellaz den he difen.\nGoude kement-man oll e teuaz ar vocen, hag a ree mervel an dud a dyadou.\nNe oa ket ed avoalc’h evit hada an oll meachou nag ar parkeier, evel m’euz guelet n’euz ket pell c’hoaz er bloaz 1847. Ha pa oa roet eun neubeut ed d’an dud paour, ar reman n’o doa mui na loenet, na kezek, nag ejenet, en em stage o unan ouz an alar, evit arad hag hada ho ed.\nRa viro Doue e velfemp ar brezel civil er vro ; houman ne zeo ket an hini diveza am euz da zanevel deoc’h.\nAdtapet diwar « https://br.wikisource.org/w/index.php?title=Istor_Breiz,_1893/Rann_22&oldid=168635 »\nIstor Breiz (Anna Vezmeur)\nKemmoù diwezhañ degaset d'ar bajenn-mañ d'an 10 C'hwe 2021, da 19:39.


Gouzout pelec’h emaon ganti – Stefan Carpentier\nSetu eta m’hon eus kemeret amzer, Vincent, gourdoner e sal L’Orange Bleue e Komborn, ha me evit klask ma 1AU (pe Arreadenn Uc’hek).\nAmañ da heul, an disoc’hoù:\nDispakañ gourvezet (bench press): 95,5kg\nSachadenn war-grec’h (pull up): +17,5kg (d.l.e. lakaet em eus ar pouez-se ouzhpenn ma hini d’ober ar sachadenn)\nPoulzad (dip): +45kg\nPlegadenn (squat): 130kg\nKromm daoubennegoù (curl biceps): 40,5kg\nDibradañ (deadlift): 130kg\nGant ar sifroù-se e c’hallin sevel programmoù disheñvel evit mont war-raok ha bezañ kreñvoc’h a-barzh pell. Eizh sizhun a chom din kent stagañ gant ma stummadur en ENCP. Seul abretoc’h e vo tizhet ar pouezioù rekis da sevel. Un tamm mat a labour am eus d’ober war embregerezhioù zo: an diframmañ hag ar skoaziañ-gwintañ dreist ar re all.\nAuteur StefanPublié le 3 juillet 2017 17 août 2017 Catégories Sport\nUne réflexion sur « Gouzout pelec’h emaon ganti »\nPing : Araokadennoù – Stefan Carpentier\nPrécédent Article précédent : C’hoarioù nerzh Breizh\nSuivant Article suivant : Gourdonerezh an deiz


Ploutarc'hos — Wikipedia\nPloutarc'hos (e gregach: Πλούταρχος), pe Plutark (eus al latin: Plutarchus), a oa bet ganet e C'haeroneia (Χαιρώνεια), en Aonia (pe Beotia), war-dro ar bloavezh 46 ha marvet eno e 125, a oa un istorour gresian.\n2.1 Ar Buhezioù keñver-ha-keñver\n2.2 Ar Moralia\nTud e karg ha pinvidik e oa e dud, ha kaset e voe da studiañ da Atena. Da gentañ e voe kenteliet diwar-benn prederouriezh Platon goude se ez eas da welout skolioù all, ken war ar brederouriezh, ken war ar retorik, ken war ar skiantoù. Deuet e oa a-benn da vezañ keodedour eus Atena, ma voe aesoc’h dezhañ beajiñ en-dro d’ar Mor Kreizdouarel. Da gentañ e weladennas Egipt, goude-se Azia Vihanañ ha da c’houde Roma.\nMignon eo ivez da veur a gargad uhel en impalaeriezh. Lucio Mestrius Florus, koñsul roman, a roas harp dezhañ da zont da vezañ keodedour roman, hag evit e enoriñ eo e kemeras an anv Mestrius. E-touez e vignoned all e oa tud a bouez evel Soscius Senecio ha Fundanus, daou senedour en deus dediet dezho darn eus e oberennoù diwezhañ.\nHervez ar Souda e oa bet anvet prokulator en Ac’haia e kreisteiz ledenez ar Pelopónnēsos, en amzer an impalaer Hadrian. Moarvat ne oa ket bet diefed harp e vignoned. Distreiñ a reas da C’heronia war-dro 90 hag eno e skrivas ar pep brasañ eus e oberenn.\nBeleg Apollo e oa ivez e Delfi.\nAr Buhezioù keñver-ha-keñver[kemmañ | kemmañ ar vammenn]\nAr Buhezioù keñver-ha-keñver (e gregach Βίοι Παράλληλοι / Bíoi Parállêloi) a zo enne 50 buhez, 46 anezhe kinniget dre ziv, o lakaat ur Gresian hag ur Roman tal ouzh tal (evel Tezeus ha Romulus, Alesant Veur ha Julius Caesar, Demostenes ha Cicero).\nE dibenn pep daouad peurvuiañ e teu ur pennad berr (σύγκρισις / súnkrisis) da geñveriañ an daou zen. Kollet eo bet an daouad kentañ a oa diwar-benn Epaminondas ha Scipio. E-touez ar buhezioù all emañ re Artaxerxes an Eilvet, Aratos, hag an eizh buhez caesared, adalek Aogust betek Vitellius.\nAl levr-se eo an hini brudetañ diwar zorn Ploutarc’hos. Meulet eo bet gant Montaigne, ha bet Shakespeare o klask e-barzh danvez meur a bezh-c’hoari.\nE buhez Alesant e kaver meneg eus darvoudoù n’int ket bet kontet gant den ebet all. E buhez ar roue roman Numa Pompilius ez eus displegadennoù talvoudus diwar-benn an deiziadur roman.\nAr Moralia[kemmañ | kemmañ ar vammenn]\nAr Moralia zo anezho un 230 skrid savet diwar-benn a bep seurt, met n’eus nemet 79 a zo deuet betek ennomp. N’eo ket Ploutarc’hos e-unan a roas an anv–se dezho, met ur manac’h bizantat Máximo Planudes, a zastumas en XIII-vet kantved un toullad skridoù strewet amañ hag ahont. Skrivet int diwar-benn :\n·\treoliañ an doare-bevañ : De virtute morali, De virtute et vitio, De laude ipsius, De garrulitate, De vitando aere alieno, De adulatore et amico, De amicorum multitudine, tammoù eus al Lizher diwar-benn ar vignoniezh, Amatorius, Praecepta coniugalia, Consolatio ad uxorem, De fraterno amore;\n·\tpolitikerezh : Praecepta gerendae rei publicae, Ad principem indoctum, An seni res publica gerenda sit;\n·\tprederouriezh ha skiant : -Platonicae quaestiones, De anima- -De facie in orbe lunae, De primo frigido-,-De Stoicorum repugnantibus, De communibus notitiis adversus Stoicos, Non posse suaviter vivi secundum Epicurum, De latenter vivendo;\n·\tdiwar-benn Doueoniezh : De E apud delphos, De Pythiae oraculis, De defectu oraculorum, De sera numinis vindicta, De Iside et Osiride, De Daedalis Plataeensibus,\n·\tdiwar-benn loenedoniezh: Bruta animalia ratione uti, De sollertia animalium, De esu carnium I-II ;\n·\tdiwar-benn ar sevel-bugale (hervezañ eo diazezet an deskadurezh war an deskiñ lenn ha skrivañ ha kompren bed ar vugale) : De audiendis poetis, De audiendo;\n·\tdiwar-benn skrivagnerien : Commentarii in Hesiodum, Quaestiones in Arati signis, ha ne chom nemet tammoù anezho, De comparatione Aristophanis et Menandri epitome, De Herodoti malignitate, De mulierum virtute, dastumad darvoudoù istorel, Aetia Romana, Aetia Graeca;\n·\tdiwar-benn an istor : De Alexandri Magni fortuna aut virtute, De fortuna Romanorum, De gloria Atheniensium;\n·\ta bep seurt evel An virtus doceri possit, De fortuna, pe nav levrenn ar c’h-Quaestiones Conviviales, an oberenn fetisañ, diwar-ur banvez a vez kaoz ennañ a bep seurt traoù ; Septem Sapientium Convivium, ma weler ar seizh fur kozh o kaozeal hag o tispakañ o lavaredennoù brudet ;\nAdtapet diwar « https://br.wikipedia.org/w/index.php?title=Ploutarc%27hos&oldid=1752794 »\nKemmoù diwezhañ degaset d'ar bajenn-mañ d'an 26 Mez 2017, da 16:16.


studioù | Soubenn ar geek\nDielloù evit studioù\nPosted in Filmoù with tags alkool, bed ordinal, familh, krennarded, labour, lise, Stadoù-Unanet, studioù on Even 27, 2017 by geekezig\nSutter a ra berzh en e lise. Fentus eo ha pedet e vez d’an holl gouelioù. Evañ ‘ra kalz avat. Goude ur gouel e vez kavet gant Aimee abred diouzh ar beure, p’emañ hi o labourat. Ur plac’h sirius ha lent eo hi.\nUn darempred a ziwano etrezo hag asambles e klaskfont reiñ nerzh d’egile ha d’eben evit tallañ ouzh o zud da skouer.\nMennozhioù dedennus a zo e The Spectacular Now, en o-zouez ober poltred krennarded “digudenn” pe dost. Seblantout a ra ar film kaout c’hoant lakaat ar gaoz war alkoolegezh ar grennarded hep dont a-benn james d’en ober avat. Domaj eo. Darempred Sutter hag Aimee a zo koant ha gwirheñvel a-walc’h me gav met mankout a ra personelezh pe nerzh d’ar film (daoust d’ar bagad aktourien hag aktourezed a-feson!) evit ma vefe ur gwir “teen movie” a galite. Domaj rak n’eo na lu na re sukr ha mel.\nFilm sevenet gant James Ponsoldt. Stadoù-Unanet Amerika, 2013, 1e31.\nPosted in Filmoù with tags Amerika, bed ordinal, Istor, Kebek, merc'hed, muntr, skol-veur, studioù, XXvet kantved on Meurzh 21, 2016 by geekezig\nE miz Kerzu, nepell goude “deiz-ha-bloaz” an darvoud an hini ‘m eus sellet ouzh Polytechnique a ziskouez ar gwalldaol gourelour bet c’hoarvezet e skol Polytechnique Montreal d’ar 6 a viz Kerzu 1989. Heuliet e vez ur plac’h yaouank (n’eo ket ur plac’h wir), ur mignon dezhi hag un tamm ar sponter. Ur film e gwenn-ha-du eo gant div lodenn splann. Unan e-pad an darvoud, ar beurevezh-se, gant ar studierien er skol-veur, an erc’h, an dud o tec’hout, an harozez oc’h ober van bezañ marv evit chom bev, e mesk korfoù ar merc’hed bet lazhet hag all. Hag ul lodenn kalz diwezhatoc’h gant pouez an darvoud-se evit reoù a zo chomet bev da c’houde.\nEfedus-tre ha spontus eo al lodenn gentañ a ziskouez en un doare un tamm yen an darvoudoù. An eil lodenn avat n’am eus ket kavet ken dedennus, pell alese. E gwirionez em befe kavet gwelloc’h ur film berr gant al lodenn gentañ hepken, zoken ma seblantfe un tamm trumm ha start. A bouez eo me gav kaout un testeni er stumm-se eus ar gwalldaol spontus-se (muntret ez eus bet 14 flac’h ha gloazet 14 den, pevar paotr en o-zouez). En eil lodenn e vez ijinet traoù psikologel tro-dro da div dudenn. Me gave gwelloc’h an doare ma tiskouez al lodenn gentañ un den sot ha leun a gasoni ouzh ar merc’hed, ur plac’h gant un dazont brav dirazi hag ur paotr a glask reiñ sikour hag an holl dud tro-dro, falc’het o dazont diganto. Marteze en defe manket a from? Evidon-me en deus an eil lodenn pounneraet ha disteraet nerzh testeni an darvoud.\nFilm sevenet gant Denis Villeneuve. Kanada, 2009, 1e17.\nPosted in Filmoù with tags bed ordinal, bugaleaj, familh, skol, skol-veur, skolaj, Stadoù-Unanet, studioù on C'hwevrer 3, 2016 by geekezig\nPosted in Levrioù with tags familh, skol-veur, skrivagner, Stadoù-Unanet, studioù on Kerzu 21, 2015 by geekezig\nUr wech an amzer e c’hoarvez din kavout un oberenn a gavan a glot ganin e pep keñver. Shä & Salomé ‘oa ar wech diwezhañ me gred. Fangirl a zo kazi heñvel. Brouilhed ar pennad am boa savet pell zo met ne teuen ket a-benn da gregiñ ‘barzh. Evel ma echufe un dra bennak etrezomp, ret ‘vo din rentañ al levr goude hag e vo echu, echu da vat…\nFangirl a zo ur romant skrivet gant Rainbow Rowell a felle din groñs lenn abaoe Eleanore & Park. Goude-se e oa treset ar golo gant Noëlle Stevenson he deus savet unan eus ar bannoù-treset n’eus plijet ar muiañ din ar bloaz-mañ. A! Kregiñ ‘rae mat.\nCath a grog gant ar skol-veur. Divizet he deus he c’hoar Wren chom hep lojañ ganti ar bloaz-mañ. Diskaret eo Cath un tammig… Ret ‘vo dezhi dont a-benn da genlojañ gant ur plac’h dianav neuze! Laouen eo o kregiñ gant ar c’hentelioù avat, dreist-holl ar gentel tro-dro d’ar skritur. Skrivañ a ra Cath forzh pegement, peogwir e skriv ur fanfic eus Simon Snow. Brudet eo er bed a-bezh evit he labour.\nUr sapre bloavezh skol-veur a vevo Cath. A bep seurt dodennoù a vez gwelet el levr : ar santadoù chomet goude un disparti (aet eo kuit mamm Cath ha Wren ha klask a ra kaout darempred ganto en-dro), ar skrivañ dre vras (gant lodennoù pozitivel ha reoù all negativel) hag ar selloù a bep seurt diwar-benn ar fanfiction (n’int ket gwir oberennoù), ober war-dro un den digempouez a-spered, kenlojañ, ar baotred hag all hag all.\nPep chabistr a echu gant ur skrid a vefe eus levrioù Simon Snow “orin” pe eus traoù bet skrivet gant Cath (pe zoken gant Cath hag he c’hoar). Kalz a fent a zo el levr, c’hoarzhet ‘m eus ingal. Fromus kenañ eo ivez, alies mat. Ur bern traoù a c’hoarvez e gwirionez met mont a ra an traoù war-raok en un doare gwirheñvel (an darempredoù o cheñch etre Cath hag he c’henlojerez, etre Cath ha Wren, boaziañ d’ar c’hentelioù, da endro ar skol-veur…). Evidon-me ne oa netra a re, met ne oa ket re nebeut kennebeut. Ral eo c’hoazh an oberennoù a zispleg hep barn met a ziskouez ken splann pegen pouezus e c’hall bezañ ur rummad oberennoù pa vezer fan hag ar pouez en deus en ur vuhez. Ne vir ket da vevañ traoù, evel forzh piv, met un dra ouzhpenn a zo, dre ret. Simon Snow a zo ul lodenn eus buhez Cath, eus he fersonelezh. N’eo ket abalamour da se ne skrivo netra all estreget fanfic met n’hallo ket dilezel an tudennoù-se kennebeut…\nMe zo ur fan eus Magicath hag eus Cath dre vras. Me zo fan eus Fangirl ha mat pell zo. ❤\n(Marteze vefe bet ret din skrivañ ar pennad-mañ abretoc’h : dizoloet ‘m eus e oa deuet er maez levr nevez ar skrivagnerez HAG EZ EO FANFIC CATH E LEVR met ivez ez eus bet embannadurioù cheuc’h eus Fangirl gant fanart e-barzh. *o vervel gant ar c’hoant*)\nRomant skrivet gant Rainbow Rowell. Embannet e galleg gant Castelmore, d’an 18 a viz C’hwevrer 2015.\nGlee – bloavezh 4\nPosted in Stiradoù, webstiradoù ha skinwel with tags dañs, familh, kanañ, karantez, kevredigezh, lise, mignoniezh, New York, Stadoù-Unanet, studioù on Here 20, 2015 by geekezig\nA-greiz-holl ez eus deuet ar c’hoant din gouzout petra ‘oa deuet da vezañ tudennoù Glee. Setu me kroget en-dro gant ar stirad. Rachel ha Kurt a vez heuliet ingal e New York hag ar re all e McKinley High, evel gwechall. Ar bloaz-mañ e vo kaoz eus kudennoù boued/skeudenn, eus disleksiezh pe c’hoazh eus identelezh jener gant Unique.\nEvidon-me ne oa ket dav heuliañ Rachel ha Kurt ken (ur seurt santad Ugly Betty c’hwitet a oa un tamm evidon, gant e labour e Vogue.com) estreget evit cameo Kate Hudson ha Sarah Jessica Parker marteze. Tudennoù nevez a zo el lise gant bepred un tamm memes neuz : tud paour o klask bezañ degemeret, un cheerleader drouk, ur plac’h gant a gar daou baotr ha me oar. Tro-dro da rannoù Nedeleg (un tamm a-raok kreiz ar bloavezh) em eus kavet e oa plijus-tre ar rannoù met diskennet eo en-dro ma evezh goude ur mare. Traoù zo a zo deuet brav met dre vras em eus kavet ar prantadoù kan/dañs a live izeloc’h ha n’em boa ket kement a blijadur o sellet eget a-raok. Marteze on erru re gozh?\nStirad bet krouet gant Ryan Murphy, Brad Falchuk hag Ian Brennan. Stadoù-Unanet. Bloavezh gant 22 rann 42 munut. Bet skignet evit ar wech kentañ war ar chadenn Fox etre an 12 a viz Gwengolo 2012 hag an 9 a viz Mae 2013.\nPosted in Filmoù with tags arc'hant, Frañs, Pariz, studioù, tud yaouank pinvidik on Mae 3, 2015 by geekezig\nSoñj ‘m eus c’hoazh em boa kavet droch penn-da-benn bomm brudañ La crème de la crème er sinema warlene, a-raok gwelet anv ar sevener ha soñjal “Hañ?!”. Ma, setu me o sellet ouzh La crème de la crème neuze. Tremen a ra ar film er mare-mañ, e Pariz, en ur skol kenwerzh brudet (met na vez ket anvet). Daou vignon eil bloavezh a vez heuliet er penn-kentañ, pa klaskont merc’heta e-pad ur gouel. Anaoudegezh a reont gant Kelliah hag a zeuio ar mennozh dezhi kinnig arc’hant da verc’hed evit bezañ gwelet er gouelioù gant paotred zo, n’int ket gwelet mat gant merc’hed ar skol. E-pad ur gouel e vo merzet o jeu gant ur c’hamalad a ginnigo dezho kreskiñ an traoù, tamm-ha-tamm e teuio o afer da vezañ ur sapre rouedad gisti o vont en tu-hont d’o skol.\nDaoust da bep tra e chom gwall fur an traoù er film ha tremen a ra an darvoudoù kentoc’h tro-dro da istorioù karantez an teir zudenn bennañ. Kalz klichedoù a zo met efedus a-walc’h eo ar film a-drugarez da skouer d’ar prantadoù gouelioù a zo bet awenet gant gwir gouelioù skolioù kenwerzh moarvat. Anzav a ran ouzhpenn ez on kentoc’h plijet gant Alice Isaaz, abaoe Les yeux jaunes des crocodiles hag e kendalc’han da gavout anezhi plijus er film-mañ. Domaj eo e vefe bet dibabet echuiñ ar film evel ma ra, met un dudi mat a-walc’h eo memestra. N’eo ket a live gant Dog Pound, ar film a oa bet graet a-raok gant Kim Chapiron, siwazh.\nFilm sevenet gant Kim Chapiron. Frañs, 2014, 1e30.\nPosted in Filmoù with tags bed ordinal, gouennelouriezh, sinema, skol-veur, Stadoù-Unanet, studioù on Ebrel 6, 2015 by geekezig\nUr pennad ‘zo bremañ em boa klevet komz diwar-benn Dear White People. Dedennus ‘gaven an istor, awenet gant gouelioù a bep seurt a zo bet e skolioù-meur amerikan oc’h implijout kumuniezhioù resis evit treuzwiskañ. Heuliet ‘vez pevar studier yaouank du er film, a zo sañset da vezañ heverk eus doareoù da vezañ disheñvel. Tudennoù Lionel ha Sam o deus plijet kalz din hag hini Coco ‘m eus kavet dedennus-tre ivez. Ar film a zo troc’het e chabistroù doare filmoù Wes Anderson un tammig. Diaes ‘m eus kavet al lusk-se, dreist-holl el lodenn gentañ a seblante din bezañ un heuliad sketchoù bet gwelet war YouTube er bommoù-bruderezh. An eil lodenn, tro-dro d’ar gouel resis ‘m eus kavet kalz gwelloc’h. N’am eus ket c’hoarzhet kalz, met fent a zo, anat. Direnket on bet gant an is-titloù galleg a implij ar ger “black” alies (pezh a ya kontrol da vat d’ar pezh a vez lâret er film). E gwirionez e choman etre-daou gant ar film a gavan dedennus met c’hoant am befe da c’houzout ali ar gumuniezh zu rak, evidon-me e seblant c’hwitout un tamm e bal, dreist-holl abalamour d’e stumm.\nFilm sevenet gant Justin Simien. Stadoù-Unanet Amerika, 2014, 1e48.\nPosted in Stiradoù, webstiradoù ha skinwel with tags bed ordinal, cheñch buhez, Frañs, labour, micher, Pariz, studioù, XXIvet kantved on Ebrel 5, 2015 by geekezig\nMarteze e oar reoù zo em eus bet ur prantad goulennoù a bep seurt diwar-benn ma hent micherel n’eus ket keit-se zo. Dre guriusted e oan bet o tremen arnodennoù skol 42 war ar rouedad. Ne oan ket aet pelloc’h avat (met gallet em befe!). Un tamm dedennet on gant ar skol-se, gant an doare da «gelenn», abaoe m’eo digoret. Tro ‘m oa bet da heuliañ blog ur plac’h a oa bet er «piscine». O welet e oa un teulfilm diwar-benn ar skol e soñje din gouzout a-benn ar fin petra ‘oa ar skol ur wech tremenet an taol-arnod ur miz-se. Na pebezh dipit ! Un teulfilm diwar-benn ar «piscine» eo hepken! E-pad 52 munut e vez heuliet ur plac’h ha tri faotr, oadoù ha metouioù disheñvel o deus divizit klask dont d’ar skol-se evit abegoù a bep seurt. Aterset e vezont, filmet e-pad ar prantadoù poelladennoù hag arnodennoù ha goulennet ‘z eus bet digante n’em filmañ e doare ur video blog gant ur pellgomz hezoug. N’am eus ket kavet talvoudus-tre ar mennozh-se (estreget ober «modern»). Ur wech ouzhpenn e seblant start spontus ar mizvezh-se (met ar pevar ‘zo bet betek ar penn, ‘pezh ‘m eus kavet souezhus dija!) met n’am eus desket netra, pezh a zo domaj un tamm evit un teulfilm!\nTeulfilm sevenet gant Emmanuel Réau. Frañs, 55 munut, 2014. Bet skignet war France 4.


Alt Clut - Wikipedia\nAr stêr Clyde dirak Kastell Dumbarton, ma oa Alt Clut\nKêr Dumbarton hag ar c'hastell en diadreñv\nKastell Dumbarton e 1800\nKêr-benn rouantelezh vrezhon Strat Clut (pe Rouantelezh Strathclyde) er Grennamzer e oa Alt Clut, anv kozh brezhonek (pe predenek, mar karer) kêr Dumbarton, e Bro-Skos, war lez hanternoz ar stêr Clyde. E Strat Clut e oa Sant Kentigern o chom er VIvet kantved, hag eus Alt Clut e oa Sant Gweltaz, ar paotr yaouank a eas da Gembre da vanati Llanilltud Fawr, hag ac'hano da Vreizh goude.\nEvit Dumbarton a zo saoznekadur an anv gouezelek Dùn Breatainn, da lavarout eo torgenn ar Vrezhoned. Hiziv e vez lavaret Dumbarton Castle pe Dumbarton Rock eus kreñvlec'h Alt Clut, ur c'hastell all, savet diwezhatoc'h, hag a chom dismantroù anezhañ a-us da gêr Dumbarton.\n2 Stad ar c'hastell hiziv\nAdalek Oadvezh an Houarn, met a-raok c'hoazh moarvat, e oa ul lec'h a bouez. Tud ar c'hornad a rae kenwerzh gant an Impalaeriezh Roman. Kentañ roud skrivet eus annezerien ar vro avat a zo en ul lizher gant Sant Padrig d'ar roue Ceretic Alt Clut, e dibenn ar Vvet kantved.\nAdal ar Vvet kantved betek an IXvet kantved e oa kreiz rouantelezh dizalc'h Strat Clut. Anaout a reer ar roue brezhon Riderch Hael eus Alt Clut er VIvet kantved, ha kaoz zo anezhañ e mojennoù norsek. Marzhin ar strobineller a chomas ur pennad en e lez, hervezo.\nE 756 e voe arsailhet ha kemeret Alt Clut gant Pikted hag arme roue Northumbria unanet. Un toullad deizioù goude e voe adkemeret o c'hêr-benn gant Brezhoned Strat Clut.\nA-benn 870 e oa dastumet en Alt Clut un toullad Brezhoned a oa en o c'hreñvlec'h hag o c'hêr-benn. Pevar miz e voe ar Vikinged o lakaat seziz war Dumbarton ha trec'h e voent pa c'halljont troc'hañ an dour. Distreiñ a reas ar roue Olaf da gêr Dulenn e 871, gant daou c'hant lestrad sklaved ha teñzorioù. Emglev a reas Olaf gant Constantine I, roue ar Skoted, hag Artgal Alt Clut.\nMoarvat ec'h echuas amzer an dizalc'hted gant marv Owen Voal, pa grogas tierniezh Kenneth mac Alpin da ren er c'hornad.\nE Bro-Skos ar Grennamzer e teuas Dumbarton da vout ur c'hastell a bouez. Eno e oa annez ar roue David II, mab da Robert the Bruce. Gantañ e oa e wreg yaouank Joan of The Tower, goude ma voe trec'het Skosiz en emgann Halidon Hill e-kichen Berwick-upon-Tweed e 1333.\nStad ar c'hastell hiziv[kemmañ | kemmañ ar vammenn]\nHiziv ne chom netra eus kêr-benn Alt Clut, ha nemet gwall nebeut a dra eus ar c'hastell krennamzerel. Gwelout a c'haller mogerioù eus ar XVIIvet ha XVIIIvet kantved, a ziskouez pegement a boan zo bet kemeret da glask aozañ difennoù en ul lec'h ha ne glot ket gant ezhomm hon amzer.\nundiscovered Scotland, Dumbarton Castle\nDumbarton Castle - dastumad skeudennoù\nRoc'h Dumbarton en hanternoz d'ar stêr, pa seller war-du an aber (Firth of Clyde)\nAdtapet diwar « https://br.wikipedia.org/w/index.php?title=Alt_Clut&oldid=1768013 »\nKemmoù diwezhañ degaset d'ar bajenn-mañ d'an 4 Gwe 2017, da 20:05.


Jolly Roger eo anv saoznek banniel ar vorlaeron, warnañ e weler arouezioù dibabet ganto o-unan. Anv a voe graet anezhañ evit ar wech kentañ e 1700, pa voe taget ul lestr a Vro-Saoz gant ul lestr a Vro-C’hall (sturiet gant ar morlaer gall Emmanuel Wynne) er-maez da Guba. An dro-lavar "Jolly Roger" a voe implijet evit ar wech kentañ e 1724 el levr A General History of the Pyrates, skrivet gant ar c’habiten Johnson (Daniel Defoe).\nNe ouezer ket eus pelec’h e teu an anv, ha tabut a sav diwar an orin anezhañ. Hervez lod e teufe an dro-lavar saoznek « jolly roger » eus ar galleg "joli rouge", rak ruz e oa banniel bagoù ar vorlaeron c’hall kentañ. N’eus prouenn ebet a gement-se. Peurliesañ e veze daou vanniel ouzh al listri morlaeron : unan gwenn ha du da gemenn da skipailh al lestr taget ganto e oa dav en em zaskoriñ hep stourm, hag unan all ruz hag a dalveze kement ha “d’an emgann”. Ar banniel ruz-se a voe implijet gant merdeadurezh Bro-C’hall ha hini Bro-Saoz, ha gant kourserien an div vro-se adalek dibenn ar XVIIvet kantved. Hervez istorourien saoz zo e teufe an anv-se eus ar saozneg "Old Roger", implijet evit komz eus an diaoul.\nAr penn-marv hag ar gwerzhidoù-gar a zo arouezioù kozh ar marv, anavezet abaoe ar XVvet kantved. O gwelout a reer a-wechoù war bezioù zo, ar pezh ne dalvez ket tamm ebet e oa ur morlaer an den douaret dindanañ. Arouez an nerzh eo ar sabrenn, hini an amzer o tremen eo an eurier-traezh hag an divaskell. E-touez arouezioù all e kaver ar galon toullet gant ur goaf, gant takennoù gwad a-wechoù.\nLod brasañ ar bannieloù kinniget amañ a zo bet ijinet n’eus ket pell zo, pe diazezet int bet war dielloù kozh ha damglok.\nBanniel Emanuel Wynne\nBanniel Edward Teach (Barv Du)\nBanniel Henry Every\nBanniel ruz Henry Every\nBanniel Thomas Tew\nBanniel Stede Bonnet\nBanniel Christopher Condent\nBanniel Christopher Moody\n(en) DEFOE, Daniel (1724) : A General History of the Pyrates, CreateSpace Independent Publishing Platform, 2017 (ISBN 978-1-9741-6149-2)\nAdtapet diwar « https://br.wikipedia.org/w/index.php?title=Jolly_Roger&oldid=1900669 »\nKemmoù diwezhañ degaset d'ar bajenn-mañ d'an 17 Ebr 2021, da 01:56.


buhezskrid | yoann-an-nedeleg--\nYoann an Nedeleg (Uillleann Pipes, Low Whistle, Duduk) a zo ur soner yaouank a-orin al leurenn vreizhat.\nGanet eo ‘barzh Sant-Brieg e kroazhent Breizh Izel ha Breizh Uhel. A-orin Treger-Goueloù ha Kerne-Uhel, e voe maget Yoann gant sevenadur Breizh dibaoe m’eo mousig. Skoliataet e voe e Diwan lec’h ma teskas komz brezhoneg koulz hag en em zigeriñ war sevenadurioù all. Kregiñ a reas gant ar sonerezh en ur zeskiñ seniñ bombard gant Gildas le Buhé ha Gwendal ar Bras pa oa eñ ‘barzh Bagad Sant-Brieg.\nDa 14 vloaz e stagas gant ar binioù-kozh dindan alioù Stéphane Foll e skol sonerezh hengounel Sant-Brieg (SKV). Bammañ a reas ouzh son c’hwek ar pib-ilin (Piob Uilleann) pa gouezas enrolladennoù Davy Spillane ha John Mc Sherry ‘barzh e divskouarn. Peget ar c’hoant gantañ mestroniañ ar benveg-se e tapas kentelioù gant Loic Bléjean, pib-iliner ampart-tre . A-drugarez dezhañ e kejas ar soner yaouank gant Brendan Ring, soner ha luder pib-ilin hag a grouas ur benveg a-feson evitañ.\nEntanet gant sevenadur, istor hag identelezhioù Breizh ec’h eas Yoann gant studioù war an Istor ha war ar brezhoneg (Skol-Veur Roazhon 2 ha Skol-Veur Brest) lec’h ma tapas daoù aotregezh a-raok mont da vro Iwerzhon lec’h ma studias ar sonerezh e skol-Veur vrudet Limerick (Irish World School of Music and Dance - Limerick) e 2009. Ar soner breizhat kentañ a voe Yoann o vont er skol-Veur-mañ lec’h ma tennas gounid deus ar c’hejadennoù hag ar ouiziegezhioù divent evit gouzout hiroc’h war danvez ar pib ilin ha sonerezh hengounel ar vro dre-vras. Kejañ a reas gant sonerien a-bep sort, en o zouez : Mikie Smyth. Distroet e 2010 en e vro c’henidik ec’h echuas e vaster furcherezh war dreuzkas ar sonerezh hengounel, ur studiadenn awenet gant e skiant-prenet bet tapet en Iwerzhon (Skol-Veur Roazhon II).\nE 2013 e tivizas ar soner yaouank distreiñ da vro-Iwerzhon evit mont war ur Master of Arts Irish Traditionnal Music Performance e skol-veur Limerick tra-ken evit ' n em barfetat. A-drugarez d’ar raktres-se en deus bet Yoann ar chañs da gejañ ouzh muzisianed ampartañ sonerezh hengounel ar vro ha dreist-holl war dachenn ar pib-ilin. En o zouez e labouras ar pib-iliner yaouank gant Liam O’Flynn, Davy Spillane, Blackie O’Connell, Cillian Vallely, John Mc Sherry, Barry Kerr, Tyler Duncan, Tiarnan O’Duinchinn, Ronan Browne, Mick O’Brien, met ivez sonerien all evel Donal Lunny, Brian Finnegan, Karen Tweed, Alan Kelly, Niall Vallely, Ryan Molloy, Steve Cooney, …\nLaouen-ruz eo bet Yoann o kenlabourat ha rannañ al leurenn gant un nebeud arzourien ha strolladoù brudet, en o zouez : Carré Manchot, Hadouk Trio, Rémi Martin, an daouad Martin-Pinc, an triad Bléjean-Cureau, Gwennyn, Hopi Hopkins pe c’hoazh Davy Spillane.\nSeniñ ‘ra gant SKARAMAKA dibaoe 2008, gant Hopi Hopkins dibaoe 2012 hag gant BEO diaboe 2013. Desket en deus krouiñ lañchennoù gant Loic Bléjean, Brendan Ring, Mickey Dunne. Emañ Yoann o teskiñ luderezh ha krouiñ lañchennoù gant Ronan Olivier, luder pib-ilin dibaoe 2014.


Tour-tan ar Stif - Wikipedia\nTour-tan ar Stif zo un tour-tan en enez Eusa, e reter an enezenn. Savet eo bet war ar vri, uhel a-us ar mor.\nLec'hiadur 48° 28' 28" N - 5° 03' 24" W\nSavet e 1695\nUhelder 32,40 m\nUhelder diwar live ar mor 89,10 m\nHed-gwel 24 mil mor\nGouloù 2 sked ruz bep 10 eilenn\nGweladenniñ ya, en hañv\nE dibenn ar XVIIvet kantved e voe divizet gant Vauban lakaat sevel tourioù-tan en Eusa, e kornôg hag e reter an enezenn, evit heñchañ al listri kenwerzh a oa o vont eus ar Mor Atlantel da Vor Breizh. E 1700 e voe enaouet an tour-tan kentañ savet a-us bae ar Stif.\nEn deroù ne veze enaouet nemet e-pad ar goañv : etre miz Here ha miz Meurzh. Gant ar gward e veze graet tan e beg an tour, gant keuneud pe gant glaou, lakaet da zont eus Bro-Saoz. Klemm a rae ar voraerien peogwir ne veze enaouet nemet a-wechoù. Adalek 1720 e voe enaouet a-hed ar bloaz. E 1784 e voe gwelet an traoù pa voe staliet ur mekanik goulaouiñ dre lampoù eoul gwarezet gant gwerennoù, fardet gant Tourtille-Sangrain. Neuze e c’halle an tour-tan chom war enaou e-pad pell.\nE 1831 e voe gwellaet an traoù c’hoazh pa voe lakaet ferennoù Fresnel. E 1899 e voe lakaet ur reizhiad pellskrid etre tour-tan ar Stif ha hini Enez Werc’h, e Plougerne. E 1957 e voe tredanet ar goulaouiñ hag e 1993 ez eas kuit ar gward diwezhañ. Bremañ e vez pellgontrollet eus tour-tan ar C'hreac'h. E 1978 e voe savet un tour radar uhel en e gichen.\nKartenn enez Eusa, gant an tourioù-tan\nSkeudennoù eus tour-tan ar Stif\nLec’hienn an DIRN NAMO\nAdtapet diwar « https://br.wikipedia.org/w/index.php?title=Tour-tan_ar_Stif&oldid=1898503 »\nDernière modification le 22 Meu 2021, à 13:09\nKemmoù diwezhañ degaset d'ar bajenn-mañ d'an 22 Meu 2021, da 13:09.


Keleier | Bretagne Culture Diversité | BCD / Sevenadurioù Breizh\nBezañ ezel e BCD\nAnna Quéré a zo nevez erruet e BCD. E karg ledañ danvez sevandurel Breizh e vo he labour.\nErruet eo Anna Quéré e-touez skipailh BCD abaoe deroù miz Meurzh ! Karget eo da ledañ danvez sevenadurel Breizh. Goude studioù war an istor hag a sokioyezhoniezh, he doa labouret Anna evel kazetennerez e France 3 Breizh e-pad dek vloaz. Kazetennerez dizalc’h eo deuet da vezañ da c’houde. Labouret he deus evit meur a gazetenn, […]\nENLINENN : Prezegenn – Gwirionded yezh Chann Vrezhonegerez ha Yann Brezhoneger – piv a ziviz, ha penaos ?\nTrede emgav e kelc’hiad ‘La Fabrik’ de l’authentik’ (**Sevel gwirionded Breizh**) a vo d’ar Yaou 18 a viz Meurzh 2021 etre 6 e ha 7 e 1/2 noz, e kompagnunezh ar sokio-yezhoniour Michael HORNSBY, kelenner e Skol-veur Poznan (Polonia) ha rener Kreizenn ar Studioù Keltiek eno. P’eo bet pledet gant kudenn gwirionded ar yezh ez […]


Buhez ar Sent/1912/Pôl gonezet d’ar fe - Wikimammenn\nBuhez ar Sent/1912/Pôl gonezet d’ar fe\n◄ Timothe Pôl gonezet d’ar fe Polykarp ►\nKonversion sant Pol a zo unan eus kaeran miraklou an Otrou Doue, hag awalc’h ’zo anezan da ziskouez gwirione ar relijion gristen. Pol, pe gentoc’h Saul, rak an hano Pol ne deuas da vezan e hini nemet eur pennad goude m’oa en em laket da brezeg ar fe, Saul an evoa tri bla ha tregont bennak, pa varvas Hon Zalver war Mene Kalvar.\nGanet ’oa en Tars, er Silisi, mes abaoue meur a vlavez e oa en Jeruzalem o heul ar skoliou bras a oa eno, ha, hep mar ebet, an evoa klevet komz eus Jezuz Nazareth.\nMarteze, zoken, en devoa e welet, d’ar Zul-Bleuniou, o tont en kêr, douget war garante eur bobl a-bez, en kreiz an enoriou hag ar meuleudiou.\nPa grogas e ziskibien, goude m’oa marvet war ar groaz, da da embann e oa savet eus a varo da vev, hag e renked kredi ha heul e gelennadurez, en em lakas d’o gwaskan muian m’halle.\nAdtapet diwar « https://br.wikisource.org/w/index.php?title=Buhez_ar_Sent/1912/Pôl_gonezet_d’ar_fe&oldid=36125 »\nKemmoù diwezhañ degaset d'ar bajenn-mañ d'an 29 Mae 2012, da 07:30.


YouTube, LLC zo ur savenn stadunanat da eskemm videoioù war an Internet, diazezet e San Bruno e Kalifornia.\nTri implijiad eus PayPal : Chad Hurley, Steve Chen, ha Jawed Karim, o devoa savet ar servij e miz C'hwevrer 2005. Google en deus prenet al lec'hienn e miz Du 2006 evit ur sammad a 1,65 milmilion US$ ; unan eus skourroù Google ez eo YouTube hiziv-an-deiz.\nImplijerien YouTube a c'hall lakaat videoioù en-linenn, sellet ouzh videoioù all, o notenniñ ha burutellañ, o eskemm, o gwellaat, o diskuliañ, ha heuliañ implijerien all. Dre YouTube e c'heller gwelet a bep seurt doareoù filmoùigoù, pe e vefent bet savet gant tud a-vicher, embregerezhioù pe gant tud nann arbennikaet.\nKrouerien YouTube : Chad Hurley, Steve Chen ha Jawed Karim\nE-touez an danvez a c'heller kavout war ar savenn ez eus klipoù, klipoù skinwel, filmoùigoù, filmoùigoù bruderezh, teulfilmoù, enroladennoù son, filmoùigoù tañva, filmoùigoù live, ha videoioù blogañ, filmoùigoù kelenn ha filmoùigoù doare DOY. Darn eus an danvez a gaver war YouTube zo lakaet en-linenn gant hiniennoù. Bez' ez eus ivez danvez degaset gant embregerezhioù bras evel CBS, BBC, Vevo, hag Hulu a ro digoust danvez da welet dre hanterouriezh YouTube dre un c'henemglev gant ar savenn.\nAn arvesterien n'int ket enrollet ne c'hellont nemet gwelet videoioù al lec'hienn. Ar re a zo izili a c'hell ouzhpenn arvestiñ, lakaat en-linenn danvez diniver, notenniñ hag eskemm. Ar videoioù hag a c'hellfe bezañ arvarus (feulster, reizh....) na c'hellont bezañ gwelet nemet gant an implijerien enrollet a zo 18 vloaz pe ouzhpenn.\nAdtapet diwar « https://br.wikipedia.org/w/index.php?title=YouTube&oldid=1812149 »\nDernière modification le 4 Kzu 2018, à 17:42\nKemmoù diwezhañ degaset d'ar bajenn-mañ d'an 4 Kzu 2018, da 17:42.


(Adkaset eus Göring)\nPoltred ofisiel e 1935\nHermann Wilhelm Göring, ganet d'an 12 a viz Genver 1893 ha tremenet d'ar 15 a viz Here 1946, a oa ur politikour, ur rener milourel, un ezel-sturier eus an NSDAP, eil penn an Trede Reich goude Adolf Hitler ha rener al Luftwaffe. Göring en doa gounezet brud e pad ar brezel bed kentañ e lec'h m'en doa diskouezet kalonegezh.\nTamallet e oa bet e-pad Prosez Nürnberg evit torfedoù a-enep an denelezh e-doug ar brezel, e 1945 ha 1946, ha kondaonet e oa da vezañ krouget. En em lazhañ a reas avat oc'h ober gant un ampoezon a-raok ma vefe disklêriet e gastiz.\nAdtapet diwar « https://br.wikipedia.org/w/index.php?title=Hermann_Göring&oldid=1788057 »\nKemmoù diwezhañ degaset d'ar bajenn-mañ d'an 27 Meu 2018, da 06:54.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/45 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/45\ntec ha pevar-ugent ha na oant ket bet dianket. (14) Evel-se n’eo ket bolontez ho Tad, pehini a zo en envou, e vez kollet hini euz ar re vihan-man.\n(15) Mar hen deuz da vreur pec’het en da enep, kea ha diskouez dezhan he faot etre te hag hen hep-ken ; mar selaou ac’hanoud, e pezo gounezet da vreur. (16) Mes mar na zelaou ket, kemer c’hoas ganez unan pe zaou, (17) evit ma vezo reglet an affer var ger daou pe dri dest. Mar na zelaou ket anezhe, lavar kement-se d’an Iliz ; ha mar na fell ket dezhan selaou an Iliz, kemer anezhan evel eur payan hag eur publican. (18) E gwirionez hen lavaran deoc’h, kement tra a liammot var an douar, a vezo liammet en env ; ha kement tra a ziliammot var an douar, a vezo diliammet en env. (19) Lavaret a ran c’hoaz deoc’h ; mar deu daou ac’hanoc’h d’en em glevet var an douar da c’houlen eun dra-benag assambles, kement-se a vezo roet dezhe gant va Zad pehini a zo en envou. (20) Rag el leac’h m’az euz daou pe dri assamblet em hano, me a zo eno en ho c’hreiz.\n(21) Neuze Per a dostaaz outhan, hag a lavaraz : Aotrou, ped gwech e rankin-me pardoni d’am breur, pa hen devezo pec’het a-enep d’in ? Bete seiz gwech ? (22) Jesus a respontaz dezhan : Na lavaran ket d’id bete seiz gwech, mes bete deg ha tri-ugent gwech seiz gwech. (23) Abalamour da ze, rouantelez an envou a zo henvel ouz eur roue pehini a fellaz dezhan ober count gant he zervicherien. (24) Pa hen devoe commanset da ober count, e oe digasset dezhan unan pehini a dlie dezhan deg mil talant ; (25) mes dre n’hen doa ket peadra da baea, he aotrou a c’hourc’hemenaz hen gwerza, hen, he vreg, he vugale, ha kement hen doa, evit paea he c’hle. (26) Hag ar zervicher-ze, oc’h en em deurel d’an douar, a bede anezhan en eur lavaret : Aotrou, kemer patianted em c’hever, hag e paein d’id kement a glean. (27) Neuze aotrou ar zervicher-ze, o kaout truez outhan, a lezaz anezhan da vond kuit, hag a bardonaz dezhan he c’hle. (28) Mes ar zervicher-ze, o veza eat er meaz, a gavaz unan euz he gen-zervicherien hag a dlie dezhan kant diner, hag, o veza croget enhan, e vouge anezhan en eur lavaret : Pae d’in-me ar pez a dleez d’in. (29) Hag he genzervicher, oc’h en em deurel d’he dreid, a bede anezhan, en eur lavaret : Kemer patianted em c’hever, hag e paein\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/45&oldid=125582 »


Madarjeu - C’hoariva\nMont e darempred : Madarjeu, Krouiñ e brezhonek evit un teatr Breton …"Ar yezh er c’hoari Ha c’hoari gant ar yezh"…\nHor raktres… Ur strollad c’hoariva a-vicher eo Madarjeu, krouet e dibenn 2008 gant Bob Simon ha Yann-Edern Jourdan, komedianed ha leurennerien o daou. Embann a reont sklaer e labouront e brezhoneg, war ar brezhoneg hag evit ar brezhoneg.\nLabourat a reomp evit lakaat yezh ha sevenadur Breizh war-wel, kinnig pezhioù-c’hoari nevez d’ar vrezhonegerien da gentañ, d’ar re a zo o teskiñ, er skolioù, er c’hentelioù-noz, er stajoù, d’ar re o deus c’hoant da adtapout ar yezh, hag ivez d’ar re a zo c’hoazh dizesk war ar yezh.E peplec’h ha d’an holl e fell deomp diskouez ar c’hoariva brezhonek hag hol labour, krouiñ liammoù, emgavioù, eskemm (dre lennadennoù, divizoù, degouezhioù arzel, c’hoari e ti an dud, er radio, evit an tele, ar Genrouedad…).\nEvel strollad a-vicher eo kevratet Madarjeu gant Rannvro Breizh evit sikour ar c’hrouidegezhioù c’hoariva brezhonek er skolioù, er skolajoù hag el liseoù. « Kemer plijadur ha reiñ plijadur »\n- Lakaat da dalvezout personelezh ha barregezhioù pep hini - Kaout fiziañs - Ober gwelloc’h anaoudegezh gant ar re all - Daremprediñ, eskemm, en em skoazellañ an eil egile, an eil re ar re-all - Kavout e blas e-touez ur strollad tud - Kaout plijadur oc’h ober strivoù ha mont pelloc’h - Lakaat an ijin, ar c’hrouiñ e go - En em c’houarn, bezañ kempenn - Lavarout, ezteurel - Gellout sevel ur sell kritik positivel ouzh an traoù - Deskiñ arvestiñ\n- Lakaat an neb da vezañ gouest da ezteurel ha da gomz brezhoneg a-benn gellout kaozeal, eskemm gant ar re-all hag an dud dre-vras - Kaout ur geriaoueg ha doareoù-komz a-ziazez a-drugarez d’ur jeu-kaozeal simpl, lies doare, lusket ha poellek - Ober a-seurt e vefe aesoc’h deskiñ ar yezh komzet gant ul labour war ar c’horf, ar jestroù, ar fiñvadennoù, an alaniñ, an distilh, an distagañ, ar pouez-mouezh ha nerzh ar vouezh… - Lakaat dizoleiñ troioù-lavar, krennlavarioù, estlammadelloù, onomatopeennoù brezhonek ha jestroù « sevenadurel » - Reiñ tro d’an neb da vezañ digoroc’h war ar bed, war ar re-all, ha da vezañ disachet gant ar c’hrouiñ hag ar sevenadur\nLisañs niv. 2-1034307 abaoe ar 25/03/2010\nles pieces\tKontadennoù Kanterbury\nYaou 26 a viz Genver 2017\nA-ziwar Geoffrey Chaucer, brudetañ barzh meur saoz ar grenn-amzer.\nAbadenn kaset e brezhoneg hag e saozneg, div gontadenn oc’h ober anezhi : « Ar Pardoner » hag « An Itron a vBath ».\nBro-Saoz, 14vet kantved, bec’h zo er vro. Iliz Roma a zo o vont d’an traoñ. Emañ a vosenn-zu o redek, o kas ganti ar paourkaezh tud da zigentañ. Ar re o deus bet ar chañs da chom o deus c’hoant cheñch penn d’ar vazh : kaout gwirioù nevez, deskadurezh...\nWar un dro dic’hortoz, sirius, flemmus, farsus, a-unan gant ar merc’hed, setu div eus kontadennoù Canterbury war al lire suite\nSadorn 1añ a viz Here 2016\nMarv un tad a laka e vab da zistreiñ a Londrez da Zulenn evit an iteramant. Goude an obidoù, e ranndi ar familh, en ur c’harter a brolataerien evel ma c’heller kavout e Breizh hag e lec’h all, e loc’h ur gaozadenn dic’hortoz etre ar mab nevez distro ha spered an tad nevez aet. Ar gaozeadenn ziwezhañ a fellfe da veur a hini kaout a c’hellfe bezañ, panefe ne c’hell ket ar mab klevet e dad. Gant peadra, hep peadra, gant kenavo, hep kenavo, forzh piv a bleg rak an Ankoù ’zo war e lerc’h eñvorennoù... Ar marv n’eo nemet diazez an oberenn avat hag an abeg lire suite\nGant hor c’hrouidigezh kentañ e felle deomp tizhout an holl (nevez-vrezhonegerien, brezhonegerien, ha nann-vrezhonegerien) ha lakaat e-pleustr lod brasañ eus hor c’hoantoù : krouiñ e brezhoneg, labourat a-stroll da vat, sevel pezhioù-c’hoari a-vremañ gant nebeut a ginkladur hag a deknikachoù, implijout ar muiañ posubl a draoù dastumet ha dreist da bep tra : kaout plijadur ha reiñ plijadur. An drovezh eo bet deomp da labourat war an « lire suite\n13 a viz Du 2016\nEvit ar wech kentañ Klozadur ar festival tro (...)\n13 a viz Here 2016\nEVIT LID DIGERIÑ 5vet FESTIVAL TEATR BREZHONEK\n27 a viz C’hwevrer 2015\n10 a viz Gouere 2014


Kastell Hunedoara - Wikipedia\nKastell Hunedoara, anvet ivez Kastell Corvin (Castelul Hunedoarei pe Castelul Corvinilor e roumaneg, Vajdahunyadi vár en hungareg) zo ur c'hastell e Roumania, unan eus ar re vrasañ en Europa. Emañ e Hunedoara, e mervent Transilvania.\nSavet e voe ar c'hastell kentañ e dibenn ar XIVvet kantved pe e deroù an XVvet kantved. Ur c'hastell-kreñv e oa ar c'hastell kentañ-se, dezhañ mogerioù tev. Er XVvet kantved e voe degaset kemmoù dezhañ gant e aotrou, Iancu Hunedoara (pe Hunyadi János). A-hed ar c'hantvedoù e voe lec'h-annez priñsed Transilvania, en o zouez Mathias Corvin, Gabriel Bethlen pe c'hoazh Mihály Apafi Iañ. Brasaet e voe ar c'hastell gant an holl dud-se, er XVvet, XVIvet ha XVIIvet kantved. Labourioù adkempenn a voe graet en XIXvet kantved.\nFreskennoù kozh a gaver er c'hastell. Er porzh diabarzh ez eus ur feunteun : hervez ar richenn e oa bet kleuzet gant prizonidi durk e-pad pemzek vloaz, betek kavout dour.\nAdtapet diwar « https://br.wikipedia.org/w/index.php?title=Kastell_Hunedoara&oldid=1877946 »\nKemmoù diwezhañ degaset d'ar bajenn-mañ d'an 4 Mez 2020, da 10:14.


Bona Sforza, poltredet gant ul livour dianav\nMerc'h e oa da Gian Galeazzo Sforza, dug Milano, ha da Isabel Aragon. Pa varvas he mamm, en 1524, he devoe he zitloù, dugez Bari ha priñsez Rossano, ha gwirioù Tiegezh Brienne war Rouantelezh Jeruzalem. Nizez e oa da Bianca Maria Sforza, pried an impalaer Masimilian Iañ an Impalaeriezh Santel.\nE 1518 e teuas da vezañ eil pried roue Pologn, Sigismund Iañ. Pevar bugel o doe:\nSigismund II Aogust, roue Pologn,\nAnna Jagellon, a renas e Pologn ganthe fried Étienne Bathory goude marv he breur henañ,\nSophia, a zimezas d'un dug alaman,\nKatarina Jagellonica, ar yaouankañ, a voe rouanez Pologn goude marv he c'hoar Anna hag ivez rouanez Sveden; he mab Sigismund III Vasa a voe roue Sveden ha Pologn war he lerc'h.\nHe buhez e PolognAozañ\nKontammadur ar rouanez Bona, Jan Matejko, 1859\nSavet ha desket mat e voe hervez giz lezioù Italia en amzer-se. Kelennet e veze gant ar barzh Crisostomo Colonna, eus an 'Accademia Pontana, troet gant oberennoù Petrarca. Skignañ a reas mennozhioù an Azginivelezh italian e Pologn. Gwelet eo evel mamm ar c'heginerezh polonat dre ma tegasas legumaj Italia d'he bro nevez. Klask a reas kreñvaat galloud ar roue o prenañ douaroù.\nEn 1530 e lakas kurunenniñ he mab Sigismond August pa oa bev e dad ( vivente rege). Aon a savas en uhelidi rak an hollveliouriezh, ma voe rediet Sigismond yaouank da brometiñ ne vije kurunennet roue ebet vivente rege hep asant Sened an Noblañsed (Sejm Walny). Pa varvas ar roue kozh he fried e savas Bona a-enep dimeziñ he mab d'ur galvinadez lituaniat, Barbara Radziwiłł, hag a varvas nebeud goude an eured, ma voe kontet e oa bet kontammetgant he mamm-gaer.\nEvit stourm ouzh an Tiegezh Habsburg e klaskas ober ar peoc'h gant anImpalaeriezh otoman. En 1556 e savas uhelidi Pologn a-enep dezhi dre ma kavent spontus gwelout ur vaouez o lakaat he fri en aferioù ar stad.\nMont a reas da repuiñ en he douaroù e Bari, en Italia.\nBloaz goude, e 1557 e varvas, ha lavaret e voe e oa bet kontammet gant he sekretour, Gian Lorenzo Pappacoda, en anv roue Spagn Felipe II, a zlee bernioù arc'hant dezhi a-hervez.\nAdtapet diwar « https://br.wikipedia.org/w/index.php?title=Bona_Sforza&oldid=1953995 »\nKemm diwezhañ d'an 15 C'hwe 2022 da 09:05\nKemmoù diwezhañ degaset d'ar bajenn-mañ d'an 15 C'hwe 2022, da 09:05.


Deadlands: Reloaded - Wikipedia\nDeadlands: Reloaded a zo stumm nevesañ ar c'hoari rol (taol) Deadlands. Implijout a ra ar sistem c'hoari Savage Worlds. Embannet eo gant Pinnacle Entertainment Group.\n2 Reolenn diazez ar c'hoari\n3 Ar c'hoarierien\n4 Mestr ar c'hoari\nEmbannet eo bet Deadlands: Reloaded e miz Mae 2006. Skrivet eo bet gant Shane Lacy Hensley. Al levr pennañ a zo 256 pajenn dezhañ. Meur a-wech eo bet embannet en-dro ar c'hoari, gant stummoù disheñvel.\nReolenn diazez ar c'hoariAozañ\nDeadlands: Reloaded a implij ar sistem c'hoari Savage Worlds. Ma vez ar c'hoant gant ar c'hoarier d'ober tra pe dra eo ret dezhañ tennañ un diñs gant un talvoud disheñvel hervez barregezhioù an dudenn. Ar pal a zo tizhout 4 d'an nebeutañ. Barregezhioù an dudennoù a za eus 4 da 12 (4, 6, 8, 12). Hervez ar barregezh-se e vez divizet peseurt diñs teurel.\nSkouer: Un dudenn gant 6 e nerzh a c'hell fiñval ur mein ma tap 4 pe muioc'h gant un diñs 6 fas. Un dudenn gant 8 e nerzh a c'hell fiñval ur mein ma tap 4 pe muioc'h gant un diñs 8 fas. Aesoc'h eo neuze.\nAmpartiz an dudennoù war tachenn pe dachenn a vez divizet gant ar c'hoarier e penn kentañ ar c'hoari. Dibosupl e vo d'ar c'hoarier kaout un dudenn speredek kennañ ha kreñv kennañ.\nPal ar c'hoarierien a zo da gentañ penn kaout plijadur da jubennañ un dudenn en ur bed mod Western. C'hoarierien 'zo a gavo ivez plijadur en emgannoù, lod all er gaozadennoù gant tudennoù all ar c'hoari ha c'hoarierien all c'hoazh a vo plijet gant endro ar c'hoari. N'eus pal resis ebet evit troioù kaer an dudennoù. Ar blijadur tapet gant ar c'hoarierien ha pal o troioù kaer a zo hervez mestr ar c'hoari.\nMestr ar c'hoariAozañ\nMestr ar c'hoari a vez graet deus ar c'hoarier ha n'en deus dudenn ebet. Holl galloudus eo war ar c'hoarierien all. E pal dezhañ a zo lakaat ar c'hoarierien all da bevañ troioù kaer dibar, plijus. A-benn en ober ez eo ret dezhañ mestroniañ reolennoù ar c'hoari ha anavezout mat petra a blij d'ar c'hoarierien all. Konter an istor eo ivez, dezhañ da sevel unan.\nAdtapet diwar « https://br.wikipedia.org/w/index.php?title=Deadlands:_Reloaded&oldid=1958558 »\nKemm diwezhañ d'an 15 C'hwe 2022 da 11:29\nKemmoù diwezhañ degaset d'ar bajenn-mañ d'an 15 C'hwe 2022, da 11:29.


Karl Drais, pe Karl von Drais, pe Karl Friedrich Christian Ludwig Freiherr Drais von Sauerbronn (1785-1851), zo un ijinour alaman, brudet da vezañ ijinet an draiser, e 1817, da lavarout eo ur mekanik koad, div rod dezhañ, hag ac'h ae war-raok war-bouez an treid, hag a weler hiriv evel stumm kentañ ar marc'h-houarn.\nKarl Drais a oa ganet e 1785 e Karlsruhe, kêr-benn Dugelezh-veur Baden. E dad, Karl Wilhelm Friedrich Ludwig, Baron Drais, hag e vamm, Christine Margaretha, Baronez Kaltenthal, ne oant ket gwall binvidik a-hervez, petra bennak ma en doa e dad ur garg a guzulier e lez an dug-meur, e baeron Karl Friedrich von Baden. Goude stagañ da studiañ en e gêr c'henidik ez eas Karl Drais da skol melestrerezh ar c'hoadoù ha doureier, da gêr Pforzheim, hag etre 1803 ha 1805 da studiañ matematik, fizik ha tisavouriezh, da skol-veur Heidelberg.\nAr Vélocipède e Pariz e 1818\nFest en Alamagn e 2005.\nGoude e studioù e labouras e melestrerezh ar c'hoadoù ha doureier e Dugelezh-veur Baden.\n(fr) : E vuhez hervez ar Goethe-Institut.\nAdtapet diwar « https://br.wikipedia.org/w/index.php?title=Karl_Drais&oldid=1968088 »\nKemmoù diwezhañ degaset d'ar bajenn-mañ d'an 22 C'hwe 2022, da 07:24.


Kêraozet diàr ar gêr istorel |\nKêraozet diàr ar gêr istorel\nDiàr ar gêr istorel (ar gêr gozh hag ar gêr nevez) eo bet astennet kêr Bondi, er reter hag er c’hornôg, da gentañ, àr ar rozioù zo a-dreist ar Blavezh : Kastell Gailhard àr ar ribl kleiz, Fabourz Verdun àr ar ribl dehou.\nEr blezadoù tri-ugent e oa bet savet bodoù LODEF ha gant-se e oa bet roet ul lusk nevez ; uhelennoù Balumed, Kastell Gailhard, Keroper a oa bet kêraozet ivez. A-c’houde eo aet ar sevel tier hiniennel àr-raok, hag emledet eo kêr e karterioù Gwelvad, Kerivaod, Kerjalod, ar Forn Raz.\nAsambles get al lusk-se ez eus bet krouet savadurioù foran nevez : palez ar c’hendalc’hioù, tachad labourerezh, skolioù, skolajoù, liseoù, tier-jiminas, poulloù-neuial, magouri, levraoueg…\nTachadoù labourerezh zo bet krouet àr ar memes tro, er c’hreisteiz, a-hed ar Blavezh. Da gentañ-penn ez eus bet degemeret enne embregerezhioù a ya kuit a garter kozh Trandour, kollet gantañ tamm-ha-tamm e c’halvidigezh greantel hag artizanel.\nHiziv e talc’her da gêraoziñ er-maez ag an tolpad-kêr. Evel-se ez eus bet rakwelet sevel daou-gant hanter-c’hant ti-lojiñ e-kichen Bolumed àr TATEK Tallenn.\nAr tachenn an Nervenn Vras eo bet savet an ensavadur skol-veur a deknologiezh (ESAD) hag an ensavadur stummiñ àr ar prederioù klañvdiour (ESPK), e-tal al lise labour-douar evit ober ur greizenn nevez a stummerezh hag a enklask.\nEvit ar c’harterioù zo bet kêraozet dija (Kerverzh, ar Forn Raz, Trandour, Kerjalod, Kerivaod), muioc’h-mui a dud zo é chom enne get an annezioù stroll a vez savet enne.


Abrege eus an Aviel/Chapistr 67 - Wikimammenn\nAbrege eus an Aviel/Chapistr 67\n◄ Avis pe Avertissamant Preparation evit an Oræson pehini a dleer da ober e commançamant peb Oræson Conclusion eus an Oræson, hac a dleer da ober e fin pep Oræson ►\nEvit an Oræson pehini a dleer da ober en commançamant pep Oræson.\nNe d’ê quet cousgoude necesser prononç ar c’homsou, mar quirit, e allot en em gontanti d’o lavaret interieuramant a galon.\nAr merq-mâ * pe ar Stereden pehini a guefot amâ, a sinifi penaus e tleit en em arreti eno un tamig, spaç ur Bater pe voar an dro, evit imprima dounoc’h a se en hoc’h ene ar virione-ze, pe evit excita muy-oc’h-muy ar santimanchou mad-ze en ho calon, Pa guefot diou Stereden **, en em arretit un draic bennac muy. Cousgoude heuliet quent e quemense ho tevotion hac ar mouvamant eus ar c’hraç.\nVA Doue, me a gred parfet ema-oùn amâ en ho presanç, hac e velit bete ar santimanchou secreta eus va ene. *\nMe hoc’h ador a greis va c’halon, hoc’h anaout a ràn evit va Autrou souveren a behini e tepandàn e pep tra, evit an amser hac evit an eternite.\nMe a offr deoc’h, evit supplei d’am faourentez, an oll adorationou a rend deoc’h an Ælez hac ar Sænt en Eê, hac an Eneou santel voar an douar.\nPiou oun-me evit en em bresanti dirazoc’h, va Doue, hac evit parlant ouzoc’h ! C’houi a so ar santelez memes, ha me ne doùn nemet ur pec’her.\nSeliit a druez ouzin, va Doue, c’houi pehini n’hoc’h eus biscoas rebutet ur galon contristet hac humiliet.\nPurifiet ma ene diouz quement a allo displijout d’ho Majeste, evit ma vezo guell disposet da receo ho craçou. **\nVa Doue, disposit ma speret ha ma c’halon evit anaout ar pez a c’houlennit diguenè. Va disquit da ober ervad an oræson-mâ, evit ho cloar hac evit silvidiguez va ene ; disquit din ar pez a dleàn da c’houlen digueneoc’h, hac ar fæçon de c’houlen. *\nAnaout a ràn ne veritàn netra, hac ez oùn indign eus ho faveuriou.\nE meritou Jesus-Christ va Salver e lacaàn va oll fizianç, hac en ho madelez infinit, va Doue.\nGuerc’hes Vari, ma Æl-mad, ma Fatron, pliget gueneoc’h intercedi evidon. **\nGoude beza grêt evelse ho preparation, e lennot ur sujet pe ar matier eus ho meditation, hac e heuliot ar pez a so merquet amâ diaraoc er method a oræson, er bagen 278.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_67&oldid=95070 »


Diforc'hioù etre adstummoù "Brezel Troia" - Wikipedia\nDiforc'hioù etre adstummoù "Brezel Troia"\nBrezel Troia (kemmañ)\nStumm eus an 4 Ebr 2009 da 14:26\nStumm eus an 4 Ebr 2009 da 14:24 (kemmañ)\nStumm eus an 4 Ebr 2009 da 14:26 (kemmañ) (dizober)\nBrezel [[Troia]] (pe ''Troja'') a oa padet dek vloaz. Un tamm eus istor ar brezel a gaver e-barzh an [[Ilias]], hag ar fin en [[Odisseia]]. Amañ ne vo kavet nemet un diverrañ. Sellout ouzh [[Troia]] a hend-all.\nAn [[Ilias]] a gont kounnar [[Akilleus]] dre ma oa bet lazhet e genderv [[PatrokloPatrokles]]s gant [[Hektor]]. [[Akilleus]] a lazhas neuze [[Hektor]] en abeg da se. [[Akilleus]] a gollas e vuhez ivez rak ne oa ket didrec'hus en abeg d'e seul.\nTrec'h e voe ar C'hresianed war [[Troia]] a drugarez da [[Odisseus]]. Lakaat a reas ur marc'h bras e koad, leun a vrezelourion, dirak Troia rak ne zeuent ket a-benn da gemer ar gêr-se. An Droianed, o welout ar [[Gres|C'hresianed]] a rae neuz da vont kuit, a lakaas ar mell Marc'h Koad da zont tre e diabarzh mogerioù kêr, evel ur prof a-berzh doue. Diouzh an noz neuze e voe digoret dorioù kêr gant ar vrezelourion a oa er marc'h koad, ha distrujet e voe kêr Droia penn-da-benn.\nAdtapet diwar « https://br.wikipedia.org/wiki/Dibar:MobileDiff/475553 »


GUSKON - Beajoù berr ha hir\nBeajoù berr ha hir\nWork-away e Bavaria\nBlez-mañ hon doa klasket beajiñ en ur mod dishañval a-zioc'h ar pezh graet genemp kent. Ar pall e oa monet e-mesk tud a oar alamaneg evit en em zuac'hiñ hag armerzh argant ivez. Ar work-away a oa an diskoulm ! Evit ar re a chom en arvar a gement-se, ema...\nSuomi / Bro Finn\nA pand ae an dud da gavout an heol evit o vakañsoù Hañv omp bet ni trema an Hanternoz pellañ e Bro Finn. Nend omp ket chomet àr hon c'hoant avat ! Ur vro vras ha bihan eo àr un dro, bihan da gentañ pendeogwir ez eus bihan a dud o veviñ enni, bihan eo...\nOuzhpenn ur gêr vras ha kaer eo Granada, ur gwir groezhent eo anezhi ! A-werso en em gav sevenadurioù a-bep sort enno ha gint d'en em veskliñ ha d'en em gejiñ ! kement ti, kement tamm mangoer a c'heller gwelet b'ar gêr-hont zo anadoù sevanadurioù dishañval...\nDihustell dihustellig ! Pezh manezioù zo ar re dostañ doc'h ar mor en Europa ? Mennozh erbet ? Klaskit enta ! Manezioù Kantabria an hini eo ! Setu neuze dihunet ar blog endro a-benn komz a-zivout, manezioù Kantabria enta, a ya a vro Euskadi da vro C'halisia...\nSetu ar pennad diwezhañ a zivout mam blevezh en Iwerzhon ké distro on a c'houde gozig ur miziad. Nend eo ket bet biskoazh aesoc'h distroiñ avat, ruziñ daou ugent kilo a-dreuz Dulenn a-benn arriù d'an aerborzh da gendac'houez ha paotr Aer Lingus ha lâr...\nNe chom mui 'met un deiz bennak. Lakaet am boe b'am bretenn sevel meur a bennadoù er blog-mañ kent loc'hiñ avanemañ. Pechañs e fonno din en ober. Euver eo, ha bout ema Maigh Nuad en amen da Zulenn n'am eus sannet grik a-zivout kerbenn Iwerzhon c'hoazh...\nAr barnour barnet\nPezh ansouezh ! Prenet eo ar bilhed distro ganin (da vonet hemb distro) hag hañval eo ganin bout chomet en Iwerzhon un herradig bihan hebken. Gwir eo, bihan eo blevezh ar studier, àr lerc'h c'hwec'h miz a skol ema mall deoc'h monet da vakañsiñ un tamm...\nAet omp bet da zizoleiñ Gleann Cholm Cille e Bro Ulaidh; kontelezh Dun na nGall, an hani pellañ er Leinioù. Ha bout ema hogozig gronnet a grenn get lodenn Iwerzhon chomet edan veli Breizh-Veur ema ar gontelezh er Republik. Gwezharall e veze graet Tír...\nNend eo ket didenn buhez an den a venn foetiñ bro hemb karr erbet ! Hag en Iwerzhon o deus souret ar c'hirri àr an dud da vat, evel-se ema gwall enk an hent a pand eo ret d'un den e kerzhed um denniñ digeti a pan d a pezh mell kirri «katkat» da strimpiñ...\nAn troc'h labour ar lerc'h an arnodennoù a zo bet un abeg da vonet da vro Gastilha adarre, a benn gwelet mam mignonez. Ur yac'ha e oe bout edan lagad an heol evit ur prantad ! Daou zergei àrn ugent e miz Genver ! Alkent ! Boued mat, boeson, heol...ur...\nTraoù Arall (1)\nVoir le profil de Seoc sur le portail Overblog


Ai‘ta! » Die-in e ti-post hag e ti-gar Gwengamp\nDie-in e ti-post hag e ti-gar Gwengamp\nLizher kaset d’ar c’hazetennoù:\nBrezhoneg bev ? Brezhoneg er vuhez foran\nMoarvat eo bet souezhet tud Gwengamp disadorn 25 a viz Here o welet an Ankoù en ti-gar hag en ti-post. ’Oa ket deut e-unan: ur biniaouer a sone un ton evit an deg bennak a dud astennet war al leur, rochedoù oranjez ha maskloù gwenn gante.\nIjinet ’oa bet an tamm c’hoariva-se gant Ai’ta! Bro-Dreger, ur strollad tud yaouank laouen, difeulz ha distag deus ar strolladoù politikel, evit diskwel ’mañ ar brezhoneg en stad fall c’hoazh, daoust da ali ar vreizhiz ’vit ma ’vije saveteet.\nKalz bugale ’vez o teskiñ brezhoneg ’barzh en ar skolioù, a-wezhoù betek ar vachelouriezh. Met petra ober gantañ goude? Penaos implij ur yezh na vez ket gwelet en neblec’h ba’r ruoù? Ne c’hello ket ar brezhoneg kenderc’hel da vevañ ma ne vez ket implijet ’maez an ti ha ’maez ar skol. Koulskoude ’vije prest implijidi ’zo da degemer ’hanomp en brezhoneg, en ti-post koulz hag en ti-gar, ma vijent laosket d’ober seulamant! Ai’ta Bro-Dreger a stourm evit broudan implij ar yezh, hag a c’houl neuze digant servijoù ar Post hag an SNCF ’vije divyezhekaet o burevioù.\n« Kentelioù brezhoneg e Traezhtel\ndie-in e ti-gar an Oriant »


PITI, PITI, PITI, PITI, CHOU ! - Skolaj Diwan Kemper Jakez Riou\nPITI, PITI, PITI, PITI, CHOU !\nSkolaj Diwan Jakez Riou 3121 …\nSachañ an evezh ha digeriñ ar gaoz gant ar re yaouank...\nHiziv eo bet degemeret Bastian Gwilhou er skolaj. Deuet eo da gontañ kaoz gant skolajidi an daou drede klas diwar-benn e film war greanti Tilly e Gwerliskin. Founnus eo bet ar gaoz etre ar saver-filmoù hag hor re yaouank. Ar perag, ar penaoz, al lazhdioù yer er vro hag ar bedelaat. Un digor spered war gudennoù sokial ha kudennoù bro. Un alberz hon eus bet ivez eus danvez e deulfilm nevez diwar-bouez Marsel Gwilhouz, mestr kan-ha-diskan brudet Larruen Gozh !\nBennozh da Zaoulagad Breizh ha da Elen Rubin a oa ganeomp er mintin-mañ ez a war-raok an darempredoù etre ar skolajidi hag ar re a grou e brezhoneg e Breizh !\nDa vad en e vleud !\nBamet an arvesterien !


Emgann Dukark - Wikipedia\neus 23 a viz Mae 1940 betek 4 a viz Mezheven 1940\ntrec'h an Alamagn Nazi\nBelgia Trede Reich\nJeneral Weygand; Gerd von Rundstedt\nEwald von Kleist;\n30.000 lazhet pe gloazet\n34.000 prizonad 20 00 lazhet pe gloazet\nAdalek an 23 a viz Mae 1940 betek ar 4 a viz Mezheven 1940 e voe kelc'hiet e Dukark ha tro-war-dro (Brayduinen, Zuidkote, h.a.) miliadoù ha miliadoù a soudarded eus Breizh-Veur hag eus Bro-C'hall gant an armeoù alaman. Lod anezhe a c'hellas tec'hout kuit war-zu Bro-Saoz.\nur romant gant Robert Merle:Week-end à Zuydcoote, diwar-benn troioù ur soudard gall e "Godell Dukark 1940". Gant al levr e oa aet ar Priz Goncourt e 1949. E 1964 e voe graet ur film, heñvelanvet, gant Henri Verneuil. Jean-Paul Belmondo an hini e oa ar soudard.\nAdtapet diwar « https://br.wikipedia.org/w/index.php?title=Emgann_Dukark&oldid=1855111 »\nKemmoù diwezhañ degaset d'ar bajenn-mañ d'an 7 Du 2019, da 06:39.


Keleier Radio Naoned – Radio Kerne\nCategory: Keleier Radio Naoned\nKael an distro\nHa setu an distro d’ar programmoù boaz evit ar radioioù ivez ! Amañ dindan, dizoloit kael ar programmoù 2020-2021 evit Radio Kerne ha Radio Naoned, ho emgavioù muiañ karet, abadennoù nevez ha kronikennoù diroll !\nAr bloaz-mañ e labouro Radio Naoned asambles gant skolaj Diwan Liger-Atlantel evit kinnig ur programm deskadurezh d’ar mediaoù d’ar re 4e. Marianne Vaidie a raio war-dro luskañ an atalieroù, diskouez d’ar re yaouank penaos vez skrivet ur gronikenn radio, penaos vez kaset un atersadenn, displegañ dezho petra eo ur reportaj… Lakaet e vo ar gomz ivez war implij ar rouedadoù-sokial ha pouezet e vo war dañjerioù ar Fake News.\nPennad Ouest-France d’ar 14 a viz Here 2019\nSot oc’h gant ar radio ? Mennozhioù abadennoù diroll zo ganeoc’h ? Kelenner·ez oc’h ha c’hoant ho pefe sevel abadennoù radio gant ho skolidi pe skolajidi ? Radio Naoned a zo evitoc’h !\nStajoù radio evit deskiñ sevel un abadenn pe ober gant ur sonenroller a vo aozet a-raok pell.\nKasit ur mail deomp ma z’oc’h dedennet da gemer perzh : radio@radionaoned.bzh\nUn digoradur teknik dispar evit un araokadenn istorel evit ar yezh hag ar vro.\nE miz Genver 2018 eo bet aotret Radio Kerne da zigeriñ ur radio e Naoned e DAB+ (Radio Niverel Douarel).\nAr radio yaouank-se a grogo gant ar skignañ e deroù 2019 war Veurgêr Naoned. Bodet ‘vo gant 12 radio all war ur multiplex.\nMet petra eo an DAB+ ?\nDAB+ eo anv an norm skignañ dibabet evit ar Radio Niverel Douarel. Dianav a-grenn eo ar Radio Niverel Douarel e Breizh padal eo anavezet mat e darn eus ar broioù european lec’h vo lazhet an FM dizale evit chom gant an DAB+ hepken. Kevatal eo ouzh an TNT evit ar skinwel. Bro c’hall n’eus paket tost 15 vloaz dale war an danvez-mañ, met aze emañ ar raktres war an hent mat endro : embannet en deus ar CSA ur steuñv diorren broadel ken ac’hann da 2020.\nUr wagenn niverelaet ha kempreset eo an DAB+ hag a vo skignet gant ar radioioù en hertzian met war bandennoù frekañsoù disheñvel ouzh hini an FM.\nMoaien vo kas titouroù ouzhpenn ar son war ar bandennoù-se : skeudennoù, skridoù ha videoioù..\nRet e vo d’an dud prenañ postoù radio nevez evit degemer an DAB+. Kavet vez ar postoù-se er stalioù dija. Postoù gant un degemer doubl : FM ha DAB+.


Adlañsañ ar c'hreizennoù-degemer hag ar c'hampoù e brezhoneg - RADIO KREIZ BREIZH\nBet eo lakaet diaes ar c’hreizennoù-degemer hag ar c’hampoù-vakañsoù e brezhoneg en daou vloaz tremenet. N’o deus ket bet droad da vezañ digoret ordin. Kalz nerzh zo bet lakaet da sevel traoù a zo bet nullet alies goude-se. Gant ar Pass Yec’hed hag ar Pass Vaksinañ zo deuet diaezamanchoù all ha startoc’h eo desachañ an dud er mare-mañ dre vras.\nSpi a zo memes tra e vo moaien da ginnig d’ar re yaouank prantadoù dudi a-feson a-benn bremañ. Evel ba Ti ar C’hoajoù, er Chapel-Nevez, e lec’h zo bolontez gant Rozenn an Dreo hag he skipailh da zegemer e-leizh a dud er mizioù a zeu…\nVakañsoù miz C’hwevrer. E-pad tri devezh ha div nozvezh o devoa gallet 8 plac’h yaouank kemer perzh e-barzh ur staj poderezh e Ti ar C’hoajoù, er Chapel-Nevez. E-leizh a blijadur o doa bet o pourmen hag o c’hoari er c’hoajoù hag oc’h ober beilhadegoù diouzh an noz, e kompagnunezh o animatourezed, Lara ha Trifin Koig. Turgnañ ha stummañ ar pri o devoa graet hend-all, gant sikour Elen Mestr, poderez a-vicher er C’houerc’had, e-kreiz Bro Dreger. Tomaz a oa bet e Ti ar C’hoajoù deiz diwezhañ ar staj… Selaouomp Elen hag ivez un toullad merc’hed deuet deus pell a-walc’h d’ober anaoudegezh gant burzhudoù ar poderezh…\nE-kreiz miz C’hwevrer e oa bet un toullad buhezourien ha buhezourezed e Ti ar C’hoajoù ar Chapel-Nevez, o heuliañ ur staj teorikel diwezhañ a-benn tapout an DARE, an diplom a ro an tu da vezañ rener pe renerez ur c’hamp-vakañsoù e brezhoneg. Deus meur a lec’h e Breizh e oa deuet tud d’en em varrekaat war ar buheziñ : deus Menez Are, deus Douarnenez pe c’hoazh deus Bro-Gwened. Emañ ar c’hreizennoù-degemer hag an aozerien kampoù-vakañsoù en birvilh er mare-mañ. Dav eo dezhe labourat da zesachañ bugale ha krennarded etrezek o c’hinnigoù ha ret eo dezhe luskañ tud yaouank da zont d’en em stummañ war micherioù an animañ. Awena Baron-Courtet, deus an UBAPAR, kevredigezh ar buheziñ war ar maez, a lâr deomp he soñj. Met krogomp gant an danvez renerien ha renerezed kampoù. Anjela Stefan, renerez ar staj DARE, a gomz deomp diwar o fenn…\nHiroc’h war ar stajoù evit ar vuhezourien ha war ar c’hampoù-vakañsoù war al lec’hienn ubapar.bzh pe c’hoazh war ul lec’hienn nevez, gouestlet d’ar c’hampoù e brezhoneg hag e gallaoueg, vakansou.ubapar.bzh


Paol Keineg (ganet e 1944) zo barzh ha c’hoarivaour. Troet en deus meur a varzh amerikan ha brezilian. Er Stadoù-Unanet emañ o vevañ, e-lec’h ma kelenn al lennegezhioù c’hall e Skol-veur Duke, e Karolina an Hanternoz. Un daouzek levr bennak en deus embannet, en o mesk Le poème du pays qui a faim, Lieux communs ha Silva rerum. Paol Keineg hag Anjela Duval a oa mignoned.\nEvit reiñ an tu d’ar c’hallegerien da dañva oberenn ur varzhez brudet ha karet e Breizh. Hag ivez evit sikour ar vrezhonegerien na ouzont ket mat lenn o yezh da gompren ur varzhoniezh a zedenn anezhe met a gavont start da lenn a-wechoù. Bloavezhioù ’oa e veze goulennet diganeomp embann ur seurt levr.\nDa zigentañ abalamour ma n’heller ket ober tout ! N’eus nemet c’hwec’h vloaz ez eus eus Mignoned Anjela, ur gevredigezh vihan eo ha memestra eo an drivet levr a vez embannet ganeomp*. Ar pezh a gave deomp a oa ar c’hentañ tra d’ober ’oa embann oberenn glok Anjela Duval e brezhoneg. War-lerc’h, neuze, hon eus en em lakaet da labourat war an dastumad divyezhek-mañ. Met c’hoazh e rankemp kavout an troour mat. Start ha skoemp eo treiñ barzhonegoù.\nDigantañ e felle deomp goulenn pell ’oa. Ur barzh meur eo Paol Keineg. Ouzhpenn-se e oar mat brezhoneg hag eo bet mignon gant Anjela Duval. Evidomp, neuze, e oa ar gwellañ troour hon dije gallet kavout…\nAn dra-se n’eo nemet ur vojenn. Hec’h-unan he doa troet darn eus he barzhonegoù e galleg ; adkavet hon eus anezhe en he faperioù. Ar pezh zo gwir, memestra, eo e vage santimantoù mesket evit ar galleg. Eus un tu e kare ar yezh-se evit he soutilded — ha hi ’oa barrek-hardî d’ober ganti —, eus an tu all e oa kounnaret gant ar mod ma oa bet sanket e penn ar Vretoned e-plas ar brezhoneg. Kavout a ra deomp eo mat deomp bezañ bet embannet hec’h oberenn glok e brezhoneg a-raok al levr divyezhek-mañ. Emichañs e roio c’hoant d’un toullad gallegerien unyezhek da zeskiñ brezhoneg evit lenn ar varzhez war-eeun en he yezh.\nDav ’vo deoc’h lenn al levr ’benn gouzout !\nMa kavit gwelloc'h prenañ al levr war ar Web, digant Amazon, klikit amañ.\n'Mod all, ar stalioù a c'hell gourc'hemenn levrioù digant Coop Breizh : 02 98 93 83 14. Ne vez ket kavet c’hoazh er stalioù.


Stankted ar boblañs - Wikipedia\nStankter ar boblañs e 1994, rannvro dre ranvro\nStankter ar boblañs e 2015, bro dre vro\nStankter ar boblañs a c'hell bezañ implijet evit jediñ n'eus forzh peseurt tra fetis. Implijet e vez dreist-holl avat evit ar boudoù bev. Stankter ar boblañs a vez roet dre vras hervez an niver a draoù pe a voudoù dre unander gorread.\nPenaos termeniñ stankter ur boblañs ?[kemmañ | kemmañ ar vammenn]\nStankter ur boblañs eo an niver a dud dre km². Da lavaret eo puilhentez bezañs an dud war un tiriad bennak. Tu zo komz eus ar stankted evit abegoù all. Da skouer e bed ar gêraozouriezh e vez komzet eus stankted al lojeizoù dre devezh arat.\nAdtapet diwar « https://br.wikipedia.org/w/index.php?title=Stankted_ar_boblañs&oldid=1935189 »\nKemmoù diwezhañ degaset d'ar bajenn-mañ d'an 4 Gen 2022, da 08:08.


Divorce (Maupassant) - Wikipedia\nUr pennad Divorce zo ivez.\nDivorce zo un danevell gant Guy de Maupassant embannet e 1888.\nKentañ ma voe embannet a voe er pemdezieg Gil Blas, d'an 21 a viz C'hwevrer 1888.\nAdembannet e voe adarre er bloaz-se end-eeun en dastumad Le Rosier de madame Husson.\nE Rouen, un noter a gav da zimeziñ dre ar c'hemennoù er gazetenn. C'hwec'h miz goude e fell dezhañ dizimeziñ.\nAdtapet diwar « https://br.wikipedia.org/w/index.php?title=Divorce_(Maupassant)&oldid=1819975 »


Foar - Wikipedia\nUr foar er Grennamzer e Flandrez (taolennet gant Gillis Mostaert, 1590)\nFoar Vikael, e Brest (2003)\nFoar labour-douar, e Danmark (2008)\nUr foar zo ur vodadeg vras a varc'hadourien en ul lec'h resis, ma vez gwerzhet traoù e-pad ur pennad-amzer strizh. Kantvedoù zo e reer foarioù en holl vroioù.\nEn Istor Europa e veze foarioù bras brudet, e lec'hioù zo, da zeiziadoù lakaet ; hag en-dro d'ar prenañ ha d'ar gwerzhañ a veze graet enno e oa a bep seurt traoù all da ziverrañ amzer an dud a zeue di. E Breizh e oa brudet foarioù ar c'hêrioù bras koulz ha re ar bourc'hioù bihan : Foar Vre, Foar an Nec'h e Montroulez, foarioù Gourin, Karaez, Plevin, Lambal... a oa pouezus evit al labourerien-douar.\nAr foarioù a c'hoarvez ur wech an amzer, un devezh pe meur a hini, met ur wech an amzer hepken, ur wech ar bloaz pe meur a wech en ur bloaz. Ne vezont ket graet ingal evel ar marc'hadoù, a vez bep sizhun peurliesañ.\nAdtapet diwar « https://br.wikipedia.org/w/index.php?title=Foar&oldid=1838125 »\nKemmoù diwezhañ degaset d'ar bajenn-mañ d'an 8 Mez 2019, da 07:42.


Charlez ar Gall - Wikipedia\nCharlez ar Gall e 1966.\nCharlez ar Gall (An Ospital, 5 a viz Meurzh 1921 – Brest, 3 a viz Du 2010) a oa ur skolaer, ezel eus Ar Falz, hag a gemeras lec'h Pêr-Jakez Heliaz e penn an abadenn skingomz sizhuniek e 1959 (Radio-Kimerc'h). Eilet e veze gant e wreg Chanig ar Gall.\nGoude-se e voe an den kentañ da ginnig abadennoù skinwel e brezhoneg e 1964, bepred gant e wreg Chanig. Reiñ a reas e zilez e 1974 pa oa bet silziget unan eus e abadennoù. Anvet e voe Fañch Broudig en e lec'h.\nRoet e oa bet Kolier an Erminig dezhañ ha d'e wreg, gant Skol-Uhel Ar Vro e 1990 en Alre.\nKenlabourat a reas gant Brud Nevez. Ur pennad barn gantañ er gelaouenn-se diwar-benn Geriadur brezhoneg An Here a servijas da ziazez d'ur c'hazetenner brestat evit sevel Afer Geriadur an Here.\nBreizh hor bro (gant Job Jaffré). 1955. Adembannet en 2005, Toutes les Cultures de Bretagne, Ed. Skol Vreizh.\nDisterachou diwar netraig, embannadurioù Brud Nevez, 1998.\nBreiz o veva, Vivre la Bretagne, skridoù e brezhoneg hag e galleg gant Charlez ar Gall, kinniget gant F. Broudig, embannadurioù Emgleo Breiz, 2011.\n« Charlez ar Gall. Disparition d'un pionnier des médias en langue bretonne », Le Télégramme, 4 a viz Du 2010\nPrezegenn gant Paolig Kombod - ABP 6/11/2010\nLe vocabulaire breton de l'Hôpital-Camfrout - lodenn gentañ, Annales de Bretagne niv. 64-4, ha Le vocabulaire breton de l'Hôpital-Camfrout - eil lodenn, Annales de Bretagne niv. 65-4\nAdtapet diwar « https://br.wikipedia.org/w/index.php?title=Charlez_ar_Gall&oldid=1917129 »\nKemmoù diwezhañ degaset d'ar bajenn-mañ d'an 24 Du 2021, da 19:36.


Keal Doue war-lerc'h Auschwitz | Kuzul ar Brezhoneg\n“...ar gudenn n’eo ket gouzout hag-eñ ez eus eus Doue, hogen eus peseurt Doue ez eus anv. An dalc’h eo gouzout penaos e zoareañ. Hag ez eo an Natur , an Hollved, an Danvez, pe neuze hag ez eo ur Bersonenn, ur Spered ? Ma tegemerer ar vartezeadenn gentañ, hon eus c’hoazh d’ober gant an Tralen, gant « l’Absolu », evel ma lavar ar galleg a-ziwar al latin absolutus, eleze pezh a zo dizalc’h, distag, dreistampleg. An Natur , an Hollved, an Danvez ne c’houlakaont amplegad ebet, daveadur ebet. Aroueziñ a reont an hollad eus kement a zo pe a c’hoarvez, kenkoulz cosmos ar stoikianed, to pan Epikouros, summa summarum Lucretius ha Natura Spinoza.\nPadal, an Tralen-se n’eus dezhañ na soñjerezh nag emskiant na youl.”\nSed amañ an eil eus ur rummad testennoù berr a-walc’h o tennañ da gudennoù a brederouriezh, goude Prederouriezh pe Philo-Sophia. Savet eo bet ar skrid gant Fañch Kerrain hag an notennoù gant Yann Talbot.\nGraet eo bet al levrioùigoù-mañ da gentañ evit al liseidi a zesk ar brederouriezh dre ar brezhoneg met soñjet ez eus bet ivez e kement hini en defe c’hoant da astenn e varregezh war ar brederouriezh hag ar c’heriaoueg.


Journal de Renaud Camus, dimanche 3 août 2014\ncréée le lundi 4 août 2014, 12 h 33Dimanche 3 août 2014, minuit vingt. Invités par un collègue de Pierre qui récemment nous avait offert du vin de son village, ~~~~~ ~~~~~~ ~~ ~~~~~~-~~~~~~~, ~~~~~ ~~~ ~~~~~-&-~~~~~~~~, ~~ ~~~ ~~~~~ ~~~ ~~~~, ~~~~~ ~~~~~~~~~~~, et qui se ~~~~~~~ ~~’~~~ ~~~~~-~~~~~~~~. ~~~~~ ~~~ ~~~~~~~~~~~ ~~~~~ ~~~~~~ ~~~~~ ~~~ ~~~~~~~, ~~~~~ ~~’~~~~~~~ ~~~~~~~~~~~~ ~~~ ~~~~~~~~~, ~~~ ~~~~~~~~ ~~~~~~~ ~~~~~~~-~~~~~~~~~ — ~~~~~~~ ~~~~~~~~ ~~’~~~~~~~ ~~~~~ ~~~ ~~~~~~ reliquaires — de ~~’~~~~~~~~~ ~~~~~~~ ~~~~~~~~~~~~~ ~~~ ~~~~~~~~~~, ~~~ ~~~~~ ~~~~~~ ~~~~~~~~~ ~~~~~~~~~~~~~~ ~~~~~ ~~~ ~~~ ~~~~~~ ~~~~~~, ~~~~~~~~~~~~, ~~ ~~~~ ~~~~~-~~~~~~ ~~~ ~~~~~~~~, ~~~~ ~~’~~~~~~-~~~~~~ ~~’~~~~~~, ~~~ XVIIIe ~~~~~~~, assez élégant et ~~~~~~~ ~~~~~~~. ~~~ ~~~~~~~ ~~~~~~~~ ~~ ~~~~ ~~~~~~~. ~~~ ~~~~~~ ~~~~ ~~~~~~~~~~ ~~~~~~~~~~~~, ~~~~~ ~~~~~~~ ~~~~ ~~~~~ ~~~~~~ ~~~ ~~~ ~~~~~~ ~~~ ~~~~~~~~, ~~ ~~~~ ~~~~~~~~ ~~~ la Révolution. Les ~~~~~~~~~~ ~~~ ~~~ ~~~~~~-~~~ ~~~~~~~~~~ ~~~~~~~~~ ~~~ ~~~~~~~, ~~~~~ ~~’~~~~~~~~~~ ~~ ~~~~~~~~~~ ~~~ ~~~~~~~~~, ~~~ ~~~ ~~~~~ ~~~~~ ; ~~~~~ ~~~~ ~~~~~~~~~~~ ~~~ ~~~~~~~~~ ~~~ ~~’~~~~ ~~~~ ~~~~~~~~ de cette oreille, ~~’~~~~ ~~~~~~, ~~~~~ ~~~~~~~ ~~~ ~~~~~ ~~~~~~ ~~~ ~~~~~~~ ~~~ ~~~ ~~~~~ ~~~~~~~~~. ~~~ ~~~~ ~~~ ~~~~~~~~~~ ~~~~~~~, ~~~~~~~ ~~~’~~~ ~~~~ ~~~~~ ~~~~ ~~~~~~~~ ~~’~~~~ ~~~~~~~~~ ~~~~~~~~~, derrière le beau ~~~~~~~~-~~~~~~~, ~~~~~~ ~~~~~~ ~~~ ~~~~ ~~~ Saint-Sardos.\nÀ ~~~~~~~, ~~~~~~~~~~, ~~~ ~~~~ ~~~~~ ~~~~~, ~~’~~~~~~~, ~~ ~~~ ~~~~~~~ ~~~~~~~~~~~~~ ~~~~~ ~~~… ~~~~~ — ~~~~ ~~~~~~ ~~~ ~~’~~~ ~~’~~~~~~~~~~~~ guère qu’en France ~~~ ~~~~ ~~~~~~~~~~ ~~~~~~~~~ ~~’~~~~~~~~. ~~~~~ ~~’~~~~~~ ~~~ ~~~~~~~ ~~~~~ ~~~~~~-~~~, ~~~~~ ~~~ ~~~~ ~~~~~~~~ ~~~’~~~~~ ~~~~ “~~ ~~~~~ ~~~~~”. ~~~~~ ~~~~~-~~~ ~~~~~ ~~~’~~~~~ ~~ ~~~~ ~~~~~~~~ pour être un ~~~~~~~ ~~~ ~~~ ~~~~~~~, ~~~ ~~~~~~~~ ~~~~~~~~~~ ~~~~~~~~~ ~~ ~~~ ~~~~~~~~~ ~~’~~~~~~~ ? ~~~ ~~~~~, ~~~~~ ~~~~~~ ~~~~~~~-~~~, ~~~’~~~~~ ~~~~~~ ~~~~~~~~~ ~~ ~~~~ ~~~~~~~~~ ~~~~~~~~~~~ ~~~~~ ~~~ ~~~~ désacralisée, de constitution ~~~~~~ ~~~~~~~ ? ~~~ ~~~~~ ~~~ ~~~~~~~~ ~~~ “~~~~~ ~~~~~” ~~’~~-~~-~~~~~ ~~~~~~~ ~~~~~~~~~~~~~~ ~~~~~~~~~~~-~~~~~~~~~~~ ? ~~’~~~~~~~~~ ~~~~~ ~~~ ~~~~~~~ ~~~~~. ~~~ ~~~~~~~ ~~~~~~~~~ ~~~~~~~ ~~~~~ ~~~~ ~~~ ~~~~~~. ~~~ encore :\n« Je souhaiterais un ~~~~~~~~~~~ d’information ».\nJacques ~~~ ~~~~~~~~~~, ~~~~~~ ~~~ ~~~~ ~~~~~~~~~~ ~~~~ ~~~ ~~’~~~~~~~~~~~~ ~~~ ~~~~~~~~, ~~~~ ~~~~~~ ~~~~~~~~~ ~~~~~~~~~ ~~~~~~~~ (~~~~~~~ ~~~ ~~~~ ; ~~~ ~~~ ~~~~~~~, ~~~~~~~ ~~~ ~~~ répète comme un mantra) :\n« Ma ~~~~~~-~~~~~ ~~~~~~ Saint-Sardos ».\nC’est ~~~~~~ ~~~~~ ~~~~ ~~. ~~~ ~~~~~~~, ~~’~~~~~~~ ~~~~~~~~~~~~~ ~~~ ~~~~~~~, ~~ ~~~~ ~~~ ~~~~~~~~~~ ~~~ ~~~ ~~~~~~~~ ~~~~~~ ~~~~~~~~~ ~~~~ gasconne :\n« Non. ~~~~~ ~~~~ châteaux sont dans ~~~ Lauragais ».\nClasse, ~~~~~~ ~~~~~~~ ~~~ ~~~~~~~ ~~~~~~~~ ~~~~~~~.\nvoir l’entrée du dimanche 3 août 2014 et ses 6 images dans Le Jour ni l’Heure


Eil pennad — XIX - Wikimammenn\nEil pennad — XIX\nR. Prud’homme, 1903 (p. 58-60)\n◄ Mene-tanek ar Stromboli gwelet euz a-bell hag euz a-dost *Helebini etre heol ha loar ; etre toull ha roc’h, — *Raz Messina Eur goall devez ; an drouk-mor o c’hoari e bautr. — ’Vel ’barz eun hospital ►\nOber ’ran dious tapout eur plas mad tost da rauk ar vatimant, hag eno, harpet war ar gleud-tro, en em lakan gant ar re-all da *niveri an tanio a lugern a lajado war aud ar Sisil.\n’Trezek hini Faro e kerz ar vatimant. Dre ma tosta d’ean, e tro diwarnan eun nebeudig ha, pac’h eo arru a-geñver d’ean, e tro krenn war *dribourz, da laret eo war an tu deo : eman o vont er oazien en em gav enni a-gevred daou dour, dour ar mor Tyrenien ha dour ar mor Yonien. He geno, emomp ennan, n’an euz ket eul leo a ledander. Ouspenn ze, souezuz eo krenv aman red an dour ; en tu deo zoken, a du gant ar Sisil, e zo eur poull-tro, a dro ennan an dour, hag a jech ennan al listri. Brudet ha goall-vrudet eo aboue pell ’zo. Piou n’an euz, gwech pe wech, klevet komz euz Karibd ? — « Ha Silla ’ta ! a zeblant d’in klevet ma lenner o c’houlen diganin, ha Silla ’ta, pelæc’h eman, penegwir, herve eur c’hrenn-lavar koz, pa bellaer re euz Karibd e koueer war Silla ? » Silla ’zo war hon dorn kle, a du gant an Itali. E læc’h bean eun toull, eur roc’hel eo, eur roc’hel heuzuz, hanval aoalc’h ouz Roc’h-Allaz, a zo du-hont, en Breiz-Izel, ’kichen al Leo-Dræz. Ma vije komzet brezonek en Itali, e vije bet hanvet ive Silla Roc’h-Allaz, rag talveet ’n euz o maro da galz a dud, da vihanan herve lavar ar re goz.\nHon lestr-ni, a drugare Doue, henched mad gant ar c’hommandant Pillart e-unan, a dro diwarnan hep tostaat re da Garibd hag evel-se e tremen æzed ha dizrouk.\nSetu ni breman dinec’h aoalc’h evit ’n em didui o sellet ’pez a diskoe d’imp ar Sisil. Adalek tour-tan Faro bete Mesina, war hed diou leo, e zo eur chapeledad goloio. Herve ’seblant, e zo eno tier penn-da-benn ha tier euz ar c’haeran a dremen dirake eun hent braz, dalc’hmad goloet a valeerien. Hent-houarn a zo ive, rag digoueout a ra d’imp gwelet ha klevet eun tren o tremen.\nC’hoant an euz ar c’hommandant da dostaat d’an douar war an tu-ze evit hon lakat da welet Mesina a-dost ; mes eur vatimant vraz, na ro ket kaer da c’hout pe war raug pe war dre e fell d’ei mont, a harz anomp da delc’hen gant an hent hon deuz kemeret. N’eo ket hep keu evidomp, rag ’oamp en gortoz da welet a-uz da gær, sklerijennet gant eur bern goloio, ar C’hampo santo, da laret eo ar Park santel pe ar vered ; bean eo homan unan euz ar re gaeran euz an Itali. Darn euz ar beio a zo mentek evel palezio, ha warne skritur ken braz ken e c’heller lenn al lizerenno a ziwar al listri a dremen dre ar *raz.\nSiouaz ! noz eo ; na welomp netra nemet eur *strollad goloio a diskoe d’imp pelæc’h eman kær.\nHa neuze pellaat a reomp diouti mui-ouz-mui ; bremazon e lezfomp war an tu dorn kle kær Reggio a zo bet ken aliez distrujet gant ar c’hreno douar.\nMes me n’he gwelan ket : ’benn e tremenomp diraki ec’h on æt da gludan ’barz ma c’hamprik.\n↑ En Lo-Mikæl, tost da Blistin.\nAdtapet diwar « https://br.wikisource.org/w/index.php?title=Eil_pennad_—_XIX&oldid=104308 »\nKemmoù diwezhañ degaset d'ar bajenn-mañ d'an 15 Gou 2017, da 19:01.